RIŻOLUZZJONI (UE) 2022/1697 TAL-PARLAMENT EWROPEW

tal-4 ta’ Mejju 2022

li tinkludi l-kummenti li jagħmlu parti integrali mid-deċiżjonijiet dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2020, Taqsima III — Il-Kummissjoni u l-aġenziji eżekuttivi

IL-PARLAMENT EWROPEW,

— wara li kkunsidra d-deċiżjoni tiegħu dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2020, Taqsima III — Il-Kummissjoni,

— wara li kkunsidra d-deċiżjonijiet tiegħu dwar il-kwittanza għall-implimentazzjoni tal-baġits tal-aġenziji eżekuttivi għas-sena finanzjarja 2020,

— wara li kkunsidra l-Artikolu 99 u l-Anness V tar-Regoli ta' Proċedura tiegħu,

— wara li kkunsidra l-opinjoni tal-Kumitat għall-Affarijiet Barranin, tal-Kumitat għall-Iżvilupp, tal-Kumitat għall-Impjiegi u l-Affarijiet Soċjali, tal-Kumitat għall-Ambjent, tal-Kumitat għat-Trasport u t-Turiżmu, tal-Kumitat għall-Iżvilupp Reġjonali, tal-Kumitat għall-Kultura u l-Edukazzjoni, tal-Kumitat għal-Libertajiet Ċivili, il-Ġustizzja u l-Intern u tal-Kumitat għad-Drittijiet tan-Nisa u l-Ugwaljanza bejn is-Sessi,

— wara li kkunsidra l-ittra tal-Kumitat għall-Agrikoltura u l-Iżvilupp Rurali,

— wara li kkunsidra r-rapport tal-Kumitat għall-Kontroll tal-Baġit (A9-0127/2022),

A. billi l-baġit tal-Unjoni huwa strument sinifikanti biex jintlaħqu l-objettivi ta' politika komuni, u bħala medja jirrappreżenta 1,1 % tal-introjtu nazzjonali gross tal-Unjoni jew 2,4 % tan-nefqa tal-gvern estiż tal- Membri u l-infiq pubbliku totali fl-Unjoni;

B. billi, meta l-Parlament jagħti l-kwittanza lill-Kummissjoni, huwa jivverifika u jevalwa jekk il-fondi ntużawx b'mod korrett u jekk l-għanijiet ta' politika ntlaħqux wara awditi interni u esterni, u b'hekk jikkonferma r-regolarità u l-prestazzjoni tal-infiq tal-Kummissjoni f'termini ta' valur għall-flus;

Prijoritajiet politiċi

1. Ifakkar fl-impenn qawwi tiegħu għall-prinċipji fundamentali minquxa fit-Trattat dwar l-Unjoni Ewropea (TUE) u fit-Trattat dwar il-Funzjonament tal-Unjoni Ewropea (TFUE), inkluża t-tmexxija finanzjarja tajba kif stabbilit fl-Artikolu 317 u l-ġlieda kontra l-frodi kif stabbilit fl-Artikolu 325;

2. Jenfasizza l-importanza tal-baġit tal-Unjoni biex jinkisbu l-prijoritajiet politiċi tal-Unjoni, kif ukoll ir-rwol tiegħu biex jassisti lill-Istati Membri f'sitwazzjonijiet mhux previsti bħall-pandemija tal-COVID-19 u l-konsegwenzi tagħha; jisħaq li implimentazzjoni soda u f'waqtha tal-baġit tikkontribwixxi biex jiġu indirizzati b'mod aktar effiċjenti u effettiv il-ħtiġijiet u l-isfidi f'oqsma ta' politika differenti; iwissi li l-implimentazzjoni tal-baġit taħt pressjoni ta' żmien tista' twassal għal żieda fl-iżbalji u l-irregolaritajiet;

3. Jissottolinja r-rilevanza tar-rappurtar dwar il-prestazzjoni tal-programmi tal-baġit tal-Unjoni għall-proċedura ta' kwittanza; jiġbed l-attenzjoni għall-fatt li l-valur miżjud tar-riżorsi investiti huwa marbut mill-qrib mar-riżultati miksuba u l-kontribut tagħhom għat-titjib tal-ħajja ta' kuljum taċ-ċittadini tal-Unjoni;

4. Itenni t-tħassib profond tiegħu rigward is-sitwazzjoni dwar l-istat tad-dritt f'għadd ta' Stati Membri, li hija inkwetanti ħafna fiha nnifisha u twassal għal telf serju għall-baġit tal-Unjoni u jissottolinja t-talbiet tiegħu lill-Kummissjoni biex tuża l-għodod kollha disponibbli ħalli twaqqaf il-każijiet kollha ta' ksur serju li għaddejjin tal-istat tad-dritt u tillimita r-riskju ta' dan it-telf. Dan għandu jinkludi l-applikazzjoni immedjata u sħiħa tar-Regolament (UE, Euratom) 2020/2092 tal-Parlament Ewopew u tal-Kunsill (1) dwar reġim ġenerali ta' kondizzjonalità għall-protezzjoni tal-baġit tal-Unjoni (ir-"Regolament dwar il-Kondizzjonalità tal-Istat tad-Dritt") billi tintbagħat notifika bil-miktub skont l-Artikolu 6(1) ta' dak ir-Regolament lill-Istati Membri kkonċernati;

5. Jisħaq li, fir-riżoluzzjoni tiegħu dwar ir-Rapport tal-2020 tal-Kummissjoni dwar l-Istat tad-Dritt, il-Parlament diġà stieden lill-Kummissjoni tieħu azzjoni immedjata skont ir-Regolament dwar il-Kondizzjonalità tal-Istat tad-Dritt u tagħmel użu sħiħ mill-għodod ta' investigazzjoni eżistenti tagħha mingħajr aktar dewmien sabiex tindirizza n-nuqqasijiet fl-istat tad-dritt fl-Istati Membri li jaffettwaw jew jirriskjaw serjament li jaffettwaw il-ġestjoni finanzjarja tajba tal-baġit tal-Unjoni; jinnota s-sentenza reċenti tal-Qorti tal-Ġustizzja tal-Unjoni Ewropea (il-Qorti tal-Ġustizzja) li tikkonferma li r-Regolament dwar il-Kondizzjonalità tal-Istat tad-Dritt huwa konformi mat-Trattati tal-UE u b'mod partikolari jirrimarka li l-konformità mal-valuri komuni li fuqhom hija bbażata l-Unjoni Ewropea ma tistax tiġi ridotta għal obbligu ta' adeżjoni mal-Unjoni u li tista' tinjora wara l-adeżjoni; jinnota bi tħassib kbir li minkejja li s-sentenza reċenti tal-Qorti tal-Ġustizzja, u diversi talbiet mill-Parlament, il-Kummissjoni għadha ma applikatx ir-Regolament dwar il-Kondizzjonalità tal-Istat tad-Dritt; jinnota li l-Kummissjoni fl-aħħar ħabbret, f'April 2022, l-iskattar tal-Mekkaniżmu ta' Kondizzjonalità għall-ewwel darba u jfakkar fl-importanza tal-protezzjoni tad-drittijiet tar-riċevituri u l-benefiċjarji finali tal-finanzjament tal-UE; huwa tal-fehma li billi ma applikatx dak ir-Regolament, il-Kummissjoni qed iddum biex twettaq dmirijietha bħala Gwardjan tat-Trattati;

6. Jemmen li r-rapport annwali tal-Kummissjoni dwar l-Istat tad-Dritt huwa għodda utli għall-monitoraġġ u l-valutazzjoni tal-istat tad-dritt fl-Istati Membri kollha u għal raġunijiet simili; jesprimi t-tħassib tiegħu, madankollu, li r-rapport se jonqos milli jtejjeb is-sitwazzjoni fl-Istati Membri mingħajr rakkomandazzjonijiet ċari u speċifiċi lill-gvernijiet tal-UE; jisħaq ukoll li r-rapporti annwali jeħtieġ li jagħmlu distinzjoni ċara bejn nuqqasijiet iżolati u nuqqasijiet sistemiċi tal-Istat tad-Dritt; jistieden lill-Kummissjoni timplimenta r-rakkomandazzjonijiet li jinsabu fir-Riżoluzzjoni tal-Parlament tal-24 ta' Ġunju 2021 dwar ir-rapport tal-Kummissjoni tal-2020 dwar l-Istat tad-Dritt;

7. Jinsisti li l-Kummissjoni tiżgura li l-organizzazzjonijiet kollha (tal-Unjoni jew internazzjonali) li jwasslu l-għajnuna esterna jirrispettaw l-istat tad-dritt u d-drittijiet tal-bniedem fil-pajjiżi li jirċievu dik l-għajnuna; jisħaq, b'mod partikolari, fuq il-ħtieġa li jiġi ggarantit li ebda fond minn partijiet terzi u/jew persuni naturali ma jkun allokat jew marbut ma' kwalunkwe kawża jew forma ta' terroriżmu u/jew radikalizzazzjoni reliġjuża u politika;

8. Jissottolinja li aktar inizjattivi biex tiġi żgurata l-protezzjoni tal-baġit tal-Unjoni saru saħansitra aktar essenzjali bid-dħul fis-seħħ tal-istrument NextGenerationEU, li permezz tiegħu l-iżborżi totali mill-baġit tal-Unjoni se jsiru ħafna akbar matul is-snin li ġejjin; jenfasizza li, f'dan l-isfond, il-Kummissjoni għandha tiżgura wkoll li l-OLAF, il-Qorti Ewropea tal-Awdituri (il-"Qorti") u l-UPPE jkollhom il-mezzi u l-persunal meħtieġa biex jinvestigaw każijiet potenzjali ta' frodi kontra l-baġit tal-Unjoni; jinnota li l-OLAF ittrasferixxa 9 membri tal-persunal fl-2020 u 9 membri tal-persunal addizzjonali fl-2021 lill-UPPE; jinsab imħasseb li dan it-tnaqqis sinifikanti fil-persunal jista' jikkomprometti l-kapaċità tal-OLAF li jwettaq il-mandat tiegħu b'mod effiċjenti minħabba nuqqas ta' persunal u piż eċċessiv; jitlob għalhekk żieda fit-tabella tal-persunal (b'mod partikolari esperti forensiċi u tal-IT) tal-OLAF biex tikkumpensa għat-trasferimenti tal-persunal lill-UPPE;

9. Jinnota li, abbażi tal-Artikolu 22 tar-Regolament dwar il-Faċilità għall-Irkupru u r-Reżiljenza (2) ( Ir-Regolament RRF), l-Istati Membri huma responsabbli biex jiżguraw il-protezzjoni tal-interessi finanzjarji tal-Unjoni; jinnota li l-Kummissjoni għandha rwol importanti biex tiżgura li s-sistemi ta' awditjar nazzjonali jipprovdu informazzjoni kredibbli, affidabbli u rilevanti; jisħaq li l-kapaċitajiet amministrattivi tal-Istati Membri u tal-Kummissjoni jeħtieġ li jissaħħew biex tiġi żgurata ġestjoni finanzjarja tajba, li tinkludi l-prevenzjoni, l-identifikazzjoni u l-korrezzjoni effettivi tal-frodi, il-korruzzjoni u l-kunflitti ta' interess, kif ukoll l-evitar ta' finanzjament doppju; jinnota li l-Kummissjoni hija responsabbli biex tipprovdi assistenza teknika u servizzi ta' konsulenza biex ittejjeb il-kapaċitajiet amministrattivi rispettivi tal-Istati Membri; jistieden lill-Kummissjoni tipprovdi lill-awtorità ta' kwittanza b'ħarsa ġenerali tal-miżuri speċifiċi li ttieħdu biex jiġi żgurat persunal xieraq fil-Kummissjoni fl-istituzzjonijiet rilevanti (jiġifieri l-OLAF, il-UPPE, il-Europol u l-Eurojust) biex iwettqu r-responsabbiltajiet rispettivi tagħhom; jistieden lill-Kummissjoni tipprovdi dikjarazzjoni ta' assigurazzjoni dwar id-data tal-prestazzjoni għall-implimentazzjoni tal-Faċilità fir-Rapport Annwali tagħha dwar il-Ġestjoni u l-Prestazzjoni (AMPR);

10. Iħeġġeġ lill-Kummissjoni tuża fil-pront il-mezzi għad-dispożizzjoni tagħha, bħall-użu ta' strumenti ta' sospensjoni f'każijiet fejn ikun ġie kkonfermat li jeżistu nuqqasijiet serji fis-sistemi ta' ġestjoni u kontroll;

11. Jissottolinja li l-fatt li l-Kummissjoni, wara talbiet ripetuti mill-Parlament biex tagħmel dan, għadha ma tistax tippreżenta lista ta' riċevituri li jirċievu l-akbar sehem ta' fondi tal-Unjoni taħt ġestjoni kondiviża, jippreżenta ostaklu kbir kemm għall-valutazzjoni tar-riskji relatati man-nefqa tal-Unjoni kif ukoll għat-trasparenza ġenerali tal-infiq tagħha; iqis li t-tweġibiet u l-ispjegazzjonijiet dwar din il-kwistjoni offruti lill-Parlament mill-Kummissjoni mhumiex adegwati u li l-isforzi tal-Kummissjoni biex tistabbilixxi bażi tad-data bħal din mhumiex effiċjenti u ma rnexxewx;

12. Iqis it-tilwima fit-tul dwar il-kunflitt ta' interess bejn il-Kummissjoni u Andrej Babis, l-ex Prim Ministru taċ-Ċekja, bħala ineffiċjenti u mġebbda bla bżonn; itenni li ma ttieħdet l-ebda azzjoni deċiżiva dwar il-kunflitt ta' interess tal-Prim Ministru Babis u li l-fatt li fl-aħħar, l-elezzjonijiet temmew il-kunflitt ta' interess tiegħu, ma jirriflettix b'mod pożittiv fuq il-Kummissjoni; jindika l-fatt li l-Prim Ministru Babis sadanittant innegozja l-QFP u l-Faċilità għall-Irkupru u r-Reżiljenza (RRF) f'isem iċ-Ċekja;

13. Jisħaq fuq ir-riskju serju li l-ammont ta' impenji pendenti (RAL) kompla jiżdied fi tmiem l-2020 u li dawn laħqu rekord għoli ġdid ta' EUR 303,2 biljun; jirrikonoxxi li ċertu livell ta' impenji pendenti huwa konsegwenza naturali tas-sistema baġitarja tal-Unjoni b'approprjazzjonijiet ta' impenn u b'approprjazzjonijiet ta' pagament iżda jissottolinja li ammont ta' impenji pendenti, li huwa ugwali għal sentejn sħaħ ta' approprjazzjonijiet ta' pagament, joħloq riskju għall-operat bla xkiel tal-baġit fil-futur, li jispiċċa taħt pressjoni serja, u possibbilment joħloq riskju serju għal-likwidità tal-baġit tal-Unjoni; jistieden lill-Kummissjoni timmonitorja mill-qrib il-progress tal-implimentazzjoni fl-Istati Membri, b'mod partikolari f'każijiet ta' sottoimplimentazzjoni u rati baxxi ta' assorbiment u tipprovdi analiżi pajjiż b'pajjiż lill-awtorità ta' kwittanza, filwaqt li tidentifika l-problemi rikorrenti, kif ukoll il-miżuri meħuda biex is-sitwazzjoni tiġi ottimizzata; iqis iż-żieda annwali regolari ta' impenji pendenti, fid-dawl tal-istrument Next Generation EU li jmiss u tal-infiq tal-Unjoni ferm akbar, kwistjoni ta' prijorità għall-Kummissjoni biex tħejji pjan dettaljat ta' azzjonijiet sabiex tnaqqas l-ammont ta' impenji pendenti; jistieden lill-Kummissjoni tippreżenta dak il-pjan lill-awtorità ta' kwittanza;

14. Jiddispjaċih li, fi tmiem l-2020, minkejja l-esperjenza miksuba mill-QFP preċedenti u l-għajnuna u l-kooperazzjoni pprovduti mill-Kummissjoni permezz ta' assistenza teknika, ir-rata kumulattiva ta' assorbiment mill-Fondi Strutturali u ta' Investiment Ewropej (FSIE) għadha madwar 7 % inqas minn dik taħt il-QFP preċedenti 2007–2013; iħeġġeġ lill-Kummissjoni tkompli l-ħidma tagħha mal-Istati Membri, inkluż permezz ta' assistenza teknika, sabiex iżżid il-kapaċità tal-Istati Membri li jagħmlu użu mill-fondi allokati lilhom u biex tintensifika l-isforz biex iżżid ir-rata ta' assorbiment tal-FSIE mingħajr ma tikkomprometti l-kwalità tal-proġetti u l-isforzi mwettqa biex jiġu evitati l-użu ħażin u l-frodi tal-fondi tal-Unjoni; jistieden lill-Kummissjoni tassisti lill-pajjiżi, fejn meħtieġ, biex isibu proġetti eliġibbli, speċjalment dawk b'valur miżjud Ewropew ċar; jistieden lill-Kummissjoni tniedi mill-ġdid it-taskforce għal implimentazzjoni aħjar (TFBI) biex iżżid ir-rata ta' assorbiment u tiżviluppa l-aħjar prattiki fost l-Istati Membri;

15. Jissottolinja t-talbiet b'saħħithom u ripetuti tiegħu lill-Kummissjoni u lill-aġenziji eżekuttivi biex jiżguraw il-protezzjoni tal-baġit tal-Unjoni billi jagħmlu użu globali u sistematiku mis-sistemi diġitali u awtomatizzati għar-rappurtar, il-monitoraġġ u l-awditjar; jirrimarka li dan għandu jinkludi l-istabbiliment ta' bażi ta' data interoperabbli unika obbligatorja li jkun fiha l-benefiċjarji tal-fondi mill-programmi kollha tal-Unjoni; jirrikonoxxi li l-Kummissjoni pproponiet li tagħmel l-użu ta' għodda unika tal-estrazzjoni tad-data u l-valutazzjoni tar-riskju obbligatorju għall-fondi taħt ġestjoni kondiviża u l-RRF; jinnota li dan ma nżammx fit-testi adottati; jenfasizza li sistema bħal din għandha tibni fuq identifikaturi uniċi għar-riċevituri kollha, inkluża informazzjoni dwar il-benefiċjarji finali tagħhom u għandha wkoll tiżgura awtomatikament l-użu ta' sistemi li jinkludu, iżda mhux biss, l-għodda tal-estrazzjoni tad-data, ARACHNE, sabiex tiġi prevista l-aqwa protezzjoni possibbli tal-finanzi tal-Unjoni; jissottolinja li din is-sistema integrata u interoperabbli trid tippermetti l-aggregazzjoni tal-ammonti individwali kollha riċevuti mill-istess benefiċjarju jew mill-istess sid benefiċjarju f'somma totali waħda; jinnota li din id-diġitalizzazzjoni jmissha ġa saret u hija indispensabbli minħabba n-natura transfruntiera tal-użu ħażin tal-fondi, il-frodi, l-approprjazzjonijiet ħżiena, il-kunflitti ta' interess, il-finanzjament doppju u problemi sistemiċi oħrajn; jissottolinja li din l-għodda unika tal-estrazzjoni tad-data għandha tkun tista' tiġi mfittxija u tkun disponibbli faċilment għall-OLAF, l-UPPE u l-Kummissjoni, sabiex tissaħħaħ il-protezzjoni tal-baġit tal-Unjoni u tan-Next Generation EU kontra l-irregolaritajiet, il-frodi u l-kunflitti ta' interess;

16. Jisħaq fuq il-ħtieġa li jitkabbru ż-żoni fejn tintuża s-Sistema ta' Identifikazzjoni Bikrija u ta' Esklużjoni (EDES) lil hinn mill-ġestjoni diretta u jitlob lill-Kummissjoni tużaha għall-fondi kollha tal-Unjoni inklużi l-fondi taħt ġestjoni kondiviża; jinnota li, l-EDES trid tintuża sistematikament biex jiġi żgurat li l-kumpaniji u s-sidien benefiċjarji li jkunu nstabu ħatja fir-rigward ta' frodi, korruzzjoni jew attivitajiet kriminali ekonomiċi serji oħra ma jkunux jistgħu jibbenefikaw mill-fondi tal-Unjoni; jenfasizza l-ħtieġa li l-indikaturi fl-ARACHNE jiġu armonizzati mar-raġunijiet ta' esklużjoni tal-EDES biex jiġi żgurat li l-operaturi ekonomiċi esklużi jkunu viżibbli wkoll fl-ARACHNE; jitlob interoperabbiltà massima bejn l-ARACHNE, l-EDES u software ieħor biex titnaqqas il-ħtieġa li jiddaħħlu punti ta' informazzjoni f'diversi sistemi tal-IT diversi drabi filwaqt li l-piż amministrattiv jinżamm għall-minimu possibbli;

17. Jitlob lill-Kummissjoni tagħti segwitu għar-rapport ta' inizjattiva tal-Parlament rigward ir-reviżjoni tar-Regolament Finanzjarju (3) u r-rapport ta' inizjattiva leġiżlattiva tal-Parlament (INL) dwar id-diġitalizzazzjoni tar-rappurtar, il-monitoraġġ u l-awditjar Ewropew (4), li jinvolvi suġġerimenti speċifiċi għar-reviżjoni tar-Regolament Finanzjarju;

18. Jilqa' l-pubblikazzjoni tal-gwida dwar l-evitar tal-kunflitti ta' interess fl-ambitu tar-Regolament Finanzjarju f'April 2021 – wara d-distribuzzjoni lill-Istati Membri f'Awwissu 2020 – li tippromwovi l-interpretazzjoni uniformi tar-regoli fil-modi kollha ta' ġestjoni; itenni t-talba tiegħu lill-Kummissjoni biex tiżgura evalwazzjoni xierqa tal-miżuri preventivi meħuda mill-Istati Membri biex jevitaw il-kunflitti ta' interess; jenfasizza li l-forom kollha ta' kunflitti ta' interess għandhom jiġu indirizzati b'mod effiċjenti u effettiv inkluż fi ħdan l-istituzzjonijiet tal-Unjoni;

19. Ifakkar li r-rapporti tal-awditjar tal-Kummissjoni, inkluż għal każijiet ta' kunflitt ta' interess, għandhom jiġu ppubblikati fi żmien raġonevoli, peress li dan jgħin biex jiġi żgurat li l-azzjonijiet korrettivi u ta' segwitu rakkomandati jiġu implimentati minn dawk awditjati; ifakkar fil-pożizzjoni tal-Kumitat għall-Kontroll tal-Baġit, li anke qabel il-finalizzazzjoni ta' awditu, il-Kummissjoni għandha tikkondividi l-informazzjoni mal-Parlament fuq talba sabiex il-Parlament ikun jista' jeżerċita l-funzjoni tiegħu ta' skrutinju politiku;

20. Jinnota li l-pandemija tal-COVID-19 iġġustifikat bidliet konsiderevoli fil-baġit tal-2020 fil-forma ta' trasferimenti u baġits emendatorji sabiex l-Unjoni tagħti kontribut robust bil-għan li tgħin biex jittaffew l-isfidi li jirriżultaw mill-pandemija tal-COVID-19, mhux l-inqas permezz tal-iżvilupp rapidu tal-vaċċini; jinnota, barra minn hekk, li l-pandemija tal-COVID-19 fissret li l-awditi kellhom prinċipalment isiru b'mod remot; jilqa' ż-żieda fid-diġitalizzazzjoni fil-proċeduri tal-awditjar, il-kisbiet fl-effiċjenza u l-iffrankar tal-ispejjeż mill-awditi remoti, iżda jissottolinja li l-awditi remoti ma jistgħux jissostitwixxu bis-sħiħ il-kontrolli fuq il-post; jinnota wkoll li l-Kummissjoni, abbażi tal-valutazzjoni tar-riskju speċifika tagħha relatata mal-COVID-19 imwettqa fl-2020, tqis li l-livell ta' assigurazzjoni ġie salvagwardjat u li r-riskju stmat tagħha fil-waqt tal-pagament u r-riskju fl-għeluq huma rappreżentattivi tal-livell ta' żball fit-tranżazzjonijiet finanzjarji;

21. Jinnota li r-rapporti annwali tal-Qorti kemm tal-2019 kif ukoll tal-2020 jiċċertifikaw "żball pervażiv fin-nefqa" u jagħtu opinjoni avversa dwar il-legalità u r-regolarità tan-nefqa; ifakkar fil-konstatazzjoni ripetuta tal-Qorti li fi l-mekkaniżmi ta' kontroll tal-Kummissjoni u tal-Istati Membri sempliċiment mhumiex affidabbli biżżejjed;

22. Jirrikonoxxi t-tranżizzjoni gradwali tar-regoli ta' diżimpenn għall-perjodu ta' programmazzjoni 2021–2027 mill-N+3 (2021–2026) għall-N+2 (2027) għall-fondi taħt ġestjoni kondiviża skont ir-Regolament dwar Dispożizzjonijiet Komuni (5) (RDK), kif appoġġjat mill-Parlament; jitlob lill-Kummissjoni tikkoopera u tassisti lill-Istati Membri fl-implimentazzjoni tempestiva tal-programmi tagħhom; jissottolinja li r-regola N+3 attwali m'għandhiex tintuża biex tnaqqas ir-ritmu jew idewwem l-implimentazzjoni, iżda biex tiżgura żmien suffiċjenti biex il-proġetti jitwettqu;

23. Jistieden lill-Kummissjoni u lill-awtorità tal-baġit jiżguraw l-għoti ta' finanzjament suffiċjenti għall-awditi u l-kontrolli tal-fondi tal-Unjoni fid-dawl taż-żieda enormi fil-fondi li għandhom jiġu żborżati matul is-snin li ġejjin skont l-istrument ikkombinat tal-QFP u Next Generation EU; jinnota li l-Kummissjoni se tivvaluta s-sistemi ta' kontroll tal-Istati Membri u tipprovdi gwida biex jiġu stabbiliti sistemi sodi ta' monitoraġġ u kontroll; jistieden lill-Kummissjoni tipprovdi lill-awtorità ta' kwittanza valutazzjonijiet dettaljati tas-sistemi ta' awditjar u kontroll għal kull Stat Membru;

24. Itenni t-tħassib tiegħu li l-Kummissjoni tivverifika biss il-kisba tal-istadji importanti u tal-miri qabel ma tħallas il-fondi tal-RRF filwaqt li tħalli f'idejn l-Istati Membri biex jiżguraw li jkun hemm konformità mar-regoli dwar l-akkwist pubbliku jew dwar l-għajnuna mill-Istat; jinnota li l-Kummissjoni se twettaq awditi tas-sistema biex tiżgura li l-Istati Membri jkunu implimentaw kontrolli b'saħħithom għall-protezzjoni tal-interessi finanzjarji tal-Unjoni kontra l-kunflitti ta' interess jew l-irregolaritajiet serji; huwa, madankollu, tal-fehma li l-Kummissjoni, bħala l-Gwardjan tat-Trattati, ma għandhiex tiddependi biss fuq l-awditi tal-Istati Membri dwar il-konformità mar-regoli applikabbli biex jiġu żgurati kundizzjonijiet ekwi għall-investimenti taħt l-RRF; jistieden għalhekk lill-Kummissjoni testendi l-attivitajiet ta' awditjar tagħha lil hinn mill-awditi tas-sistema biex tinkludi kontrolli fuq l-akkwist pubbliku u r-regoli dwar l-għajnuna mill-Istat skont l-approċċ tagħha bbażat fuq ir-riskju; ifakkar, f'dan ir-rigward, fil-lakuni severi fil-leġiżlazzjoni nazzjonali f'ċerti Stati Membri fir-rigward tal-effiċjenza tal-kontrolli u l-prevenzjoni tal-kunflitti ta' interess;

25. Itenni l-ħtieġa li tiġi bbilanċjata aħjar is-simplifikazzjoni ulterjuri tar-regoli u l-proċeduri b'kontrolli mtejba fuq l-aktar oqsma ripetuti ta' nfiq irregolari, jiġu żviluppati sessjonijiet ta' taħriġ u informazzjoni prattika għall-applikanti, b'mod partikolari applikanti ġodda, u jittejbu l-assistenza u l-linji gwida għall-SMEs, l-ispin-offs, in-negozji ġodda, l-aġenziji tal-amministrazzjoni u tal-pagamenti u l-partijiet interessati rilevanti l-oħra kollha; jirrikonoxxi l-progress miksub permezz tar-reviżjoni tal-2018 tar-Regolament Finanzjarju u t-titjib introdott għall-programmi ta' nfiq 2021–2027;

26. Jisħaq fuq l-importanza akbar tal-indikaturi tal-prestazzjoni, inklużi l-għażla tal-indikaturi, id-definizzjoni tal-miri u l-istadji importanti u l-monitoraġġ u r-rappurtar fid-dawl tal-mudelli l-ġodda ta' implimentazzjoni għall-RRF u l-Politika Agrikola Komuni riformata; jilqa', f'dan ir-rigward, il-ħidma tal-Kummissjoni biex ittejjeb il-monitoraġġ u r-rappurtar dwar il-prestazzjoni tal-baġit tal-Unjoni b'indikaturi aktar simplifikati u kwalitattivi, kif rifless fl-atti bażiċi adottati tal-programmi ta' nfiq 2021–2027; jinnota li l-istadji importanti u l-miri kif ukoll l-indikaturi tal-output huma differenti fin-natura tagħhom; jinnota li l-RRF tintroduċi divrenzjar ulterjuri bejn l-investimenti u r-riformi; jenfasizza li l-awditjar tal-prestazzjoni huwa għodda ġdida għall-awtoritajiet tal-awditjar rispettivi; jistieden lill-Kummissjoni tipprovdi ħarsa ġenerali lejn iċ-ċiklu sħiħ tal-awditjar fi ħdan l-Istati Membri u l-Kummissjoni kif ukoll ħarsa ġenerali lejn il-kooperazzjoni mal-awtoritajiet tal-awditjar rispettivi fosthom il-Qorti, kif ukoll l-OLAF u l-UPPE;

27. Iħeġġeġ lill-Kummissjoni, lill-Qorti u lill-Kunsill jaħdmu ħalli jaċċelleraw il-proċess ta' kwittanza għall-N+1, filwaqt li jfakkarhom li dan m'għandux jikkomprometti l-kwalità tal-proċess;

28. Jistieden lill-Kummissjoni tkompli tippromwovi bilanċ bejn il-ġeneri u approċċ ta' bbaġitjar reattiv għal kwistjonijiet ta' ġeneru fl-oqsma kollha ta' nfiq tal-Unjoni b'mod konċiż u konkret; jilqa' l-progress tal-Kummissjoni lejn il-metodoloġija tal-integrazzjoni tal-perspettiva tal-ġeneri u l-iżvilupp ta' metodoloġija pilota għat-traċċar tan-nefqa relatata mal-ġeneru fl-ambitu tal-QFP 2021–2027; jitlob lill-Kummissjoni tinforma lill-Parlament dwar it-test tal-fattibbiltà tagħha fuq il-programmi ta' finanzjament tal-Unjoni fil-kuntest tal-abbozz ta' baġit 2023;

29. Itenni l-ħtieġa li jiżdiedu l-isforzi fil-ġlieda kontra l-frodi kemm fil-livell tal-UE kif ukoll f'dak tal-Istati Membri, f'kooperazzjoni mill-qrib mal-UPPE u l-OLAF; japprezza l-isforzi notevoli u jisħaq fuq ir-rwol tal-UPPE fl-investigazzjoni u l-prosekuzzjoni ta' frodi u reati kriminali oħra li jaffettwaw l-interessi finanzjarji tal-Unjoni; ifakkar fl-importanza li l-UPPE u l-OLAF jiġu pprovduti riżorsi finanzjarji u umani suffiċjenti;

30. Jilqa' l-istabbiliment ta' dħul proprju ġdid sabiex jitħallas lura, mill-2028, is-self mogħti taħt Next Generation EU (madwar EUR 15-il biljun fis-sena sal-2050) bil-għan li tiġi żgurata protezzjoni aħjar tal-baġit tal-Unjoni; jinnota li permezz ta' dan, il-piż tad-dejn tal-Unjoni mhux se jiġġarrab mill-ġenerazzjonijiet futuri u programmi essenzjali tal-Unjoni, bħal Orizzont Ewropa, FSE+ u Erasmus+, mhux se jkollhom jitnaqqsu;

31. Huwa partikolarment imħasseb dwar is-sejbiet ripetuti tal-Qorti li x-xogħol ta' xi awtoritajiet nazzjonali tal-awditjar jew korpi ta' ċertifikazzjoni huwa meqjus bħala suxxettibbli wisq għall-iżbalji u għaldaqstant mhux affidabbli, u dan jikkomprometti l-affidabbiltà tad-data għall-AMPR; jiddispjaċih li l-Kummissjoni ma tatx segwitu għal dan il-kumment speċifiku, li kien inkluż fir-riżoluzzjoni ta' kwittanza lill-Kummissjoni għall-2019; jistenna li l-Kummissjoni tipprovdi kjarifiki dwar dan l-aspett;

Id-dikjarazzjoni ta' assigurazzjoni tal-Qorti u l-ġestjoni baġitarja u finanzjarja

32. Jilqa' l-fatt li, għas-sena 2020, il-Qorti ssib li l-kontijiet tal-Unjoni huma affidabbli, f'konformità mar-Regolament Finanzjarju u li, in-naħa tad-dħul tal-baġit hija ħielsa minn kwalunkwe żball materjali;

33. Jiddispjaċih li, għas-sena 2020, il-Qorti reġgħet ħarġet opinjoni avversa dwar il-legalità u r-regolarità tan-naħa tan-nefqa tal-baġit u fl-istess ħin jisħaq li l-livell ta' żball ta' 2,7 % fl-2020, li huwa l-istess bħal dak għas-sena 2019, jista' jkun biss il-livell minimu ta' żball minħabba r-riskju tad-detezzjoni marbut mal-fatt li l-Qorti ma setgħetx twettaq kontrolli fuq il-post minħabba r-restrizzjonijiet imposti b'riżultat tal-pandemija tal-COVID-19; jissottolinja, madankollu, li rata ta' żball ma timplikax awtomatikament frodi u jinnota li, fl-2020, ġew irrapportati sitt każijiet possibbli ta' frodi mill-Qorti lill-Uffiċċju Ewropew ta' Kontra l-Frodi (OLAF) meta mqabbla ma' disgħa fl-2019; itenni l-ħtieġa li jiżdiedu l-isforzi fil-ġlieda kontra l-frodi kemm fil-livell tal-UE kif ukoll f'dak tal-Istati Membri, f'kooperazzjoni mill-qrib mal-UPPE u l-OLAF;

34. Jinnota li l-Qorti awditjat tranżazzjonijiet ta' EUR 147,8 biljun meta mqabbla mal-infiq attwali ta' EUR 173,3 biljun u li n-nefqa b'riskju għoli, li primarjament hija bbażata fuq ir-rimborż, kienet tirrappreżenta EUR 87,2 biljun tal-popolazzjoni awditjata filwaqt li n-nefqa b'riskju baxx, li primarjament hija nefqa bbażata fuq l-intitolamenti, kienet tirrappreżenta EUR 60,6 biljun;

35. Jinnota bi tħassib li abbażi ta' 728 tranżazzjoni awditjata vverifikati mill-Qorti, il-livell ta' żball stmat ta' 4,0 % għan-nefqa b'riskju għoli għadu ferm ogħla mil-livell limitu ta' materjalità filwaqt li l-livell ta' żball stmat huwa taħt il-livell limitu ta' materjalità għan-nefqa b'riskju baxx;

36. Itenni t-talbiet li saru mill-Parlament lill-Qorti fir-riżoluzzjonijiet ta' kwittanza f'dawn l-aħħar snin, jiġifieri biex tiddefinixxi r-rata ta' żball anke għall-pagamenti b'riskju baxx, u għal kull nefqa fil-QFP, biex testendi l-kapitolu dwar "Amministrazzjoni" sabiex ikun hemm analiżi aktar fil-fond dwar l-istituzzjonijiet kollha u biex tikkwalifika l-impatt tal-miżuri korrettivi fuq il-livell ġenerali ta' żball;

37. Jinnota bi tħassib dejjem akbar li l-karta tal-bilanċ tal-Unjoni turi li l-obbligazzjonijiet totali fi tmiem l-2020 kienu ta' EUR 313,5 biljun, żieda ta' EUR 62,0 biljun jew 24,7 % meta mqabbla mas-sena preċedenti (EUR 251,5 biljun);

38. Jinnota li r-Renju Unit ħareġ mill-Unjoni fl-1 ta' Frar 2020 u li l-kontijiet tal-Unjoni fil-31 ta' Diċembru 2020 urew ammont riċevibbli nett dovut mir-Renju Unit ta' EUR 47,5 biljun, abbażi tal-obbligi definiti fil-Ftehim dwar il-Ħruġ;

39. Jinnota li l-2020 kienet l-aħħar sena tal-QFP 2014–2020; jenfasizza li l-baġit għall-2020 u l-baġits emendatorji ammontaw għal total ta' EUR 173,9 biljun f'impenji li minnhom EUR 172,9 biljun kienu fil-fatt impenjati filwaqt li l-baġit u l-baġits emendatorji ammontaw għal EUR 164,1 biljun f'pagamenti li minnhom fil-fatt intefqu EUR 161,8 biljun; jinnota, barra minn hekk, li saru pagamenti ta' EUR 9,9 biljun fi dħul assenjat u ta' EUR 1,6 biljun f'riporti, u dan iġib il-pagamenti totali għal EUR 172,4 biljun;

40. Jinnota bi tħassib li jidher li ftit li xejn sar progress fir-rata ta' assorbiment kumulattiva għall-fondi tal-FSIE, li kienet għadha biss 55 % (7 % inqas minn dik fi tmiem l-aħħar sena tal-QFP preċedenti), għalkemm ir-rata ta' assorbiment annwali fl-2020 kienet l-istess bħas-sena finali tal-QFP 2007–2013 preċedenti (15 %); jinnota li, fi tmiem l-2020, 45 % tal-impenji totali taħt il-fondi tal-FEIS għall-perjodu 2014–2020 ugwali għal EUR 209 biljun kienu għadhom ma tħallsux u jikkostitwixxu l-parti ewlenija tal-impenji pendenti totali (RAL) ta' EUR 303 biljun;

41. Jieħu nota tar-risposti dettaljati għat-talbiet speċifiċi magħmula mill-Parlament li jikkomplementaw ir-rapport mill-Kummissjoni dwar is-segwitu għall-kwittanza għas-sena finanzjarja 2019 (COM(2021) 405 final);

Ċirkostanzi speċjali minħabba l-pandemija tal-COVID-19

42. Jinnota li l-pandemija tal-COVID-19 irriżultat fl-illaxkar tar-regoli applikabbli biex tiġi pprovduta likwidità addizzjonali, kif ukoll flessibbiltà eċċezzjonali u meħtieġa għan-nefqa relatata mal-COVID-19, inkluż fil-livell tar-regoli u l-kontrolli amministrattivi fl-interess ta' reazzjoni rapida; jinsab imħasseb li dan iżid ir-riskju ta' proċeduri mhux trasparenti, użu ħażin u frodi minn strutturi kriminali li jippruvaw jabbużaw mis-sitwazzjoni ta' kriżi; jinnota l-informazzjoni mill-OLAF dwar attivitajiet kriminali li jikkonċernaw tagħmir tas-saħħa u s-sikurezza personali u offerti ta' vaċċini foloz; jisħaq fuq il-ħtieġa ta' kontrolli u awditi ex post f'dan ir-rigward;

43. Jinnota li skont informazzjoni mhux ippubblikata pprovduta lill-Qorti, il-Kummissjoni pprovdiet EUR 12,9 biljun f'impenji taħt ġestjoni diretta u indiretta u EUR 34,2 biljun f'impenji taħt ġestjoni kondiviża għal skopijiet relatati mal-pandemija tal-COVID-19 matul l-2020; jiddispjaċih li l-Kummissjoni għadha ma ppubblikatx rapport dwar in-nefqa relatata mal-COVID-19;

44. Jiddispjaċih li l-pandemija tal-COVID-19 għamlitha ferm aktar diffiċli biex jitwettqu l-kontrolli u l-awditi fuq il-post; jinnota madankollu li l-Kummissjoni, abbażi tal-valutazzjoni tar-riskju speċifika tagħha relatata mal-COVID-19 imwettqa fl-2020, tqis li l-livell ta' assigurazzjoni ġie salvagwardjat u li r-riskju stmat tagħha fil-waqt tal-pagament u r-riskju fl-għeluq huma rappreżentattivi tal-livell ta' żball fit-tranżazzjonijiet finanzjarji; jissottolinja l-ħtieġa ta' aktar żjarat ta' awditjar wiċċ imb wiċċ fil-perjodu li ġej biex tiġi żgurata ġestjoni tajba tal-awditjar;

Ċirkostanzi speċjali minħabba l-istrument Next Generation EU

45. Jinnota li l-istrument Next Generation EU flimkien mal-QFP 2021–2027 se jżidu b'mod sinifikanti l-allokazzjoni ta' finanzjament ikkombinat għal aktar minn EUR 1 800 biljun;

46. Jinnota wkoll li ħafna mir-regolamentazzjoni għall-programmi ta' nfiq ta' bażi għall-perjodu tal-QFP il-ġdid ġiet adottata b'mod komparabbli aktar tard milli matul l-Oqfsa Finanzjarji Pluriennali preċedenti, u dan inevitabbilment se jwassal għal dewmien fl-ipprogrammar u fl-implimentazzjoni;

47. Jisħaq li l-effett ikkombinat tal-istrument il-ġdid Next Generation EU u d-dewmien fl-adozzjoni tal-leġiżlazzjoni jaf joħloq pressjoni serja fuq il-kapaċitajiet amministrattivi fl-Istati Membri u fil-Kummissjoni, u dan jista' jerġa' jwassal għal aktar żbalji, inqas kontroll u telf potenzjali għall-baġit tal-Unjoni;

48. Jinnota li l-użu ta' sistemi ta' estrazzjoni ta' data u valutazzjoni tar-riskju bħall-ARACHNE jistgħu jgħinu fil-prevenzjoni u s-salvagwardja kontra l-kunflitti ta' interess, il-frodi, il-korruzzjoni u l-finanzjament doppju; jinnota li l-informazzjoni dwar il-benefiċjarji tal-programm kif ukoll id-data dwar is-sid benefiċjarju jeħtieġ li jinġabru mill-Istati Membri; id-Direttiva dwar il-Ġlieda Kontra l-Ħasil tal-Flus tirrikjedi pjattaforma ċentrali tal-Unjoni, li ġiet stabbilita, iżda s'issa mhux l-Istati Membri qabdu magħha; jinnota li r-reġistri ċentrali tad-data tal-benefiċjarji jeżistu fl-Istati Membri, iżda mhux kollha fihom data dwar is-sidien benefiċjarji;

49. Jinnota li l-għodod ta' monitoraġġ huma essenzjali għall-awditjar tal-implimentazzjoni tal-istadji importanti u l-miri; jinnota li l-Istati Membri huma meħtieġa jużaw is-sistema FENIX żviluppata u magħmula disponibbli mill-Kummissjoni; jilqa’ t-Tabella ta' Valutazzjoni għall-Irkupru u r-Reżiljenza stabbilita mill-Kummissjoni biex tipprovdi ħarsa ġenerali viżiva u faċli għall-utent tal-progress li sar fl-implimentazzjoni tal-Faċilità għall-Irkupru u r-Reżiljenza li trawwem it-trasparenza, l-iskrutinju pubbliku u l-obbligu ta' rendikont tal-Faċilità;

50. Jinnota li, skont l-Artikolu 60 tar-Regolament dwar l-RRF, il-Kummissjoni għandha tibgħat, soġġett għall-approvazzjoni fir-rigward ta' informazzjoni sensittiva jew kunfidenzjali, jew għal arranġamenti ta' kunfidenzjalità xierqa jekk ikun meħtieġ, dokumenti u informazzjoni rilevanti simultanjament u fuq termini ugwali lill-Parlament u lill-Kunsill;

51. Jinnota li l-Parlament Ewropew stabbilixxa grupp ta' ħidma dwar l-RRF, li jistabbilixxi djalogu bejn il-Membri tal-Kumitati rispettivi u l-Kummissjoni; jinnota li l-involviment tal-Parlament u tal-Kunsill huwa kruċjali biex jiġu żgurati s-sorveljanza u l-iskrutinju demokratiċi; jisħaq li t-trażmissjoni bikrija u kompleta tad-dokumenti lill-Parlament u lill-Kunsill se tkun element importanti u deċiżiv fil-proċedura ta' kwittanza;

52. Jinnota li, skont l-Artikolu 31 tar-Regolament dwar l-RRF, il-Kummissjoni għandha tippreżenta rapport annwali dwar l-implimentazzjoni tal-Faċilità lill-Parlament u lill-Kunsill sal-31 ta' Lulju 2022;

53. Jinnota li l-Qorti tistma li l-iskopertura totali tal-baġit tal-Unjoni minħabba l-istrument Next Generation EU se tiżdied b'mod sinifikanti matul is-snin li ġejjin u tista' tilħaq EUR 940 biljun sa tmiem l-2023, u dan jirrappreżenta żieda kbira minn EUR 132 biljun fi tmiem l-2020;

54. Jitlob lill-Kummissjoni tidentifika possibbiltajiet addizzjonali biex tkompli ssaħħaħ il-kapaċitajiet ta' assorbiment tal-Istati Membri billi tinvesti fil-kapaċitajiet amministrattivi, fit-taħriġ u fid-diġitalizzazzjoni tal-ġestjoni tal-fondi;

Rakkomandazzjonijiet

55. Jistieden lill-Kummissjoni biex: (a) twettaq analiżi għal kull Stat Membru individwali tal-fondi riċevuti u l-istatus tal-implimentazzjoni, sa mhux aktar tard minn Mejju għas-sena baġitarja preċedenti, fil-kuntest ta' rapport annwali previst skont l-Artikolu 31 tar-Regolament RRF; jistenna li l-Kummissjoni tippubblika r-rapport annwali għall-ewwel darba kmieni fit-tieni nofs tal-2022 u tinforma minnufih lill-awtorità ta' kwittanza dwar is-sejbiet; (b) tiżgura l-protezzjoni tal-baġit tal-Unjoni billi tagħmel użu ġenerali u sistematiku minn sistemi diġitali u awtomatizzati għar-rappurtar, il-monitoraġġ u l-awditjar u tistabbilixxi b'mod urġenti sistema obbligatorja integrata u interoperabbli li tibni fuq, iżda mhux esklużivament, għodod u bażijiet ta' data eżistenti fil-kuntest tar-reviżjonijiet li jmiss tar-Regolament Finanzjarju; tiżviluppa t-Tabella ta' Valutazzjoni tal-Irkupru u r-Reżiljenza biex tiżgura li d-deskrizzjoni tal-istadji importanti u l-mira u l-eżitu tal-awditu jkunu trasparenti; tiżgura li l-Istati Membri kollha jużaw is-sistemi u r-reġistri ċentrali biex jirrapportaw dwar is-sidien benefiċjarji u l-benefiċjarji finali; (c) twettaq sensiela ta' kontrolli ex post fuq il-post u kontrolli ta' akkwisti pubbliċi nazzjonali bl-użu ta' fondi tal-Unjoni u tieħu nota tal-awditi jew tar-rapporti tal-media li diġà twettqu, li jindikaw riskju konsiderevoli għal-legalità ta' dawn il-proċeduri; (d) tittrażmetti, soġġett għall-approvazzjoni fir-rigward ta' informazzjoni sensittiva jew kunfidenzjali, jew għal arranġamenti ta' kunfidenzjalità xierqa jekk ikun meħtieġ, dokumenti rilevanti bħas-Sommarju tal-Awditi u informazzjoni lill-awtorità ta' kwittanza b'mod tempestiv; (e) tissimplifika r-regoli u l-proċeduri, tiżviluppa sessjonijiet ta' taħriġ obbligatorji u informazzjoni prattika għall-applikanti, b'mod partikolari applikanti ġodda, u ttejjeb l-assistenza u l-linji gwida għall-SMEs, l-impriżi spin-off, in-negozji ġodda, l-aġenziji tal-amministrazzjoni u tal-pagamenti u l-partijiet ikkonċernati rilevanti kollha; tipprovdi lill-awtorità ta' kwittanza ħarsa ġenerali lejn it-taħriġ imwettaq; (f) tagħti segwitu għar-rakkomandazzjonijiet maħruġa mill-Qorti, inkluż rappurtar komprensiv u standardizzat dwar in-nefqa relatata mal-pandemija tal-COVID-19; (g) tikkondividi l-eżiti rigward il-kontenut tal-kontroll tal-baġit fid-dawl tar-rapport ta' rieżami mal-awtorità ta' kwittanza billi tagħmel laqgħa mal-kumitat rispettiv; (h) tintensifika l-ħidma tagħha biex tiżgura li l-fondi taħt l-RRF jintużaw għal proġetti li jwasslu għal riformi strutturali u investimenti li jiksbu valur miżjud tal-Unjoni u li jiġi evitat il-finanzjament doppju tal-proġetti; iħeġġeġ lill-Kummissjoni biex ma tiddependix biss fuq l-awditi tal-konformità mwettqa mill-Istati Membri dwar regoli applikabbli bħall-akkwist pubbliku u r-regoli dwar l-għajnuna mill-Istat, iżda testendi l-attività tal-awditjar tagħha lil hinn mill-awditi tas-sistema f'approċċ ibbażat fuq ir-riskju; (i) tiżgura li r-rappurtar tagħha dwar l-iskopertura finanzjarja totali tal-baġit tal-Unjoni jkun ċar u tempestiv sabiex l-awtoritajiet tal-awditjar u l-pubbliku b'mod ġenerali jkollhom stampa ċara ta' kif tiżviluppa l-iskopertura fis-snin li ġejjin; (j) tiżviluppa metodoloġija u timmultiplika l-kontrolli ex post u l-missjonijiet fuq il-post fir-rigward tal-użu tal-fondi ta' Next Generation EU u l-impatti tagħhom fuq l-irkupru tal-Istati Membri; (k) iżżid il-kapaċità amministrattiva tal-Kummissjoni u tal-Istati Membri u tipproponi linji baġitarji adegwati għall-Qorti, l-UPPE u l-OLAF fir-rigward tal-implimentazzjoni tal-kompiti l-ġodda li jmiss relatati mal-istrument Next Generation EU sabiex jiġu protetti l-finanzi tal-Unjoni; (l) tiffinalizza metodoloġija konċiża u konkreta għall-integrazzjoni tal-perspettiva tal-ġeneri għall-użu fil-baġit kollu permezz ta' inċentivi mmirati u effettivi sa mhux aktar tard minn tmiem l-2022, u ssegwi r-rakkomandazzjonijiet tal-Qorti fir-Rapport Speċjali tagħha dwar l-integrazzjoni tal-perspettiva tal-ġeneri fil-baġit tal-Unjoni;

Rapport annwali dwar il-ġestjoni u l-prestazzjoni u l-prestazzjoni tal-baġit tal-Unjoni

56. Jinnota li l-Qorti tibbaża l-AMPR tagħha fuq l-informazzjoni miksuba minn diversi rapporti mill-Kummissjoni; jinnota li l-Qorti tissupplimenta din l-informazzjoni b'sejbiet reċenti mill-awditjar u x-xogħol ta' rieżami tagħha stess; jinnota li l-Qorti teżamina mill-ġdid l-informazzjoni dwar il-prestazzjoni tal-Kummissjoni għall-plawżibbiltà u l-konsistenza mas-sejbiet tagħhom, iżda mhux għall-affidabbiltà tagħha;

57. Jieħu nota li, għall-2020, minn 51 direttur ġenerali (jew ekwivalenti), 11-il direttur ġenerali ħarġu total ta' 19-il riżerva u li l-impatt finanzjarju totali tar-riżervi kien ta' EUR 1 219 miljun;

58. Jissottolinja li l-awditjar tal-prestazzjoni tal-baġit tal-Unjoni huwa importanti daqs l-awditjar tal-konformità sabiex tinkiseb stampa komprensiva, mhux biss tal-legalità tal-infiq kif ukoll tal-effettività, tal-effiċjenza u tal-ekonomija tal-infiq, iżda wkoll tar-riżultati miksuba u l-prijoritajiet u l-miri milħuqa; jindika l-għadd kbir ta' rakkomandazzjonijiet maħruġa mill-Qorti, kif ukoll mill-awtorità ta' kwittanza, li l-Kummissjoni għandha tagħti ħafna aktar attenzjoni lill-valutazzjoni tar-riżultati, l-eżiti u l-impatti tal-politiki u l-programmi tagħha (effettività), lil hinn mill-preżentazzjoni ta' għadd kbir ta' fondi minfuqa jew persuni involuti fi programmi individwali (effiċjenza);

59. Jinnota li l-approċċ għal regolamentazzjoni aħjar jgħin lill-Kummissjoni tidentifika t-tagħlimiet meħuda mill-implimentazzjoni tal-imgħoddi tal-politiki u l-programmi; jenfasizza li l-programmi ta' nfiq kollha għandhom jiġu rieżaminati mill-Kummissjoni, jirrimarka li l-kosteffettività u l-analiżi tal-ispejjeż imqabbla mal-benefiċċji huma għodod importanti fil-kontroll tal-baġit biex jiġi rieżaminat l-infiq; jistieden lill-Kummissjoni tinkludi aktar informazzjoni kwalitattiva li turi l-valur miżjud tal-Unjoni tal-programmi ta' nfiq; jilqa' l-fatt li l-Bord tal-Iskrutinju Regolatorju jikkontribwixxi għat-titjib tal-kwalità tal-evalwazzjonijiet u tal-valutazzjonijiet tal-impatt; jistieden lill-Kummissjoni timplimenta r-rakkomandazzjonijiet mogħtija mill-Bord tal-Iskrutinju Regolatorju u tiġġustifika b'mod suffiċjenti meta l-kummenti ma jkunux ġew meqjusa;

60. Jinnota li l-RDK għas-seba' fondi ta' ġestjoni kondiviża għall-perjodu 2021–2027, ma kienx soġġett għal valutazzjoni tal-impatt, peress li l-RDK jistabbilixxi regoli komuni u mekkaniżmi eżekuttivi għal politiki oħra; jilqa' l-fatt li r-regolamenti relatati mal-fondi kienu akkumpanjati mill-valutazzjonijiet tal-impatt tagħhom stess; jinnota li evalwazzjonijiet importanti tal-PAK ma kinux disponibbli qabel ma saret il-valutazzjoni tal-impatt dwar ir-riforma tal-PAK;

61. Jissottolinja li huwa importanti li l-Kummissjoni tkompli tislet it-tagħlimiet mill-prestazzjoni tal-programmi anki wara t-tmiem tal-perjodu tal-QFP minħabba li xi riżultati u impatti jistgħu jkunu evidenti biss bosta snin wara t-tmiem tal-perjodu tal-QFP speċjalment għal programmi b'ammonti kbar ta' impenji pendenti u tinkludi dawn l-osservazzjonijiet u l-konklużjonijiet fir-rapporti tagħha li għandha tikkondividi mal-awtorità ta' kwittanza;

62. Jieħu nota tal-fatt li l-Qorti, fir-Rapport Annwali ta' din is-sena, eżaminat mill-ġdid ir-rappurtar tal-Kummissjoni dwar il-korrezzjonijiet finanzjarji u l-irkupri u jinsab imħasseb għax sabet li dan kien kumpless u mhux dejjem ċar; jistieden lill-Kummissjoni tiżgura li r-rappurtar tagħha jagħti idea ċara tal-ammont ta' nefqa irregolari kkoreġuta u rritornata fil-baġit tal-Unjoni;

63. Jistieden lill-Kummissjoni tagħti segwitu aktar preċiż għar-rakkomandazzjonijiet maħruġa mill-Qorti u tinvolvi ruħha fil-proċessi affidabbli ta' skrutinju u ta' kwittanza tal-Parlament sabiex tikkontrolla aħjar l-eżekuzzjoni tal-mudelli l-ġodda ta' implimentazzjoni, kif ukoll l-RRF u l-Politika Agrikola Komuni riformata;

64. Itenni t-tħassib tiegħu dwar il-valutazzjoni tal-Qorti li d-data ta' monitoraġġ mill-Istati Membri, li fuqha huma bbażati d-dikjarazzjonijiet tal-programmi u l-AMPR tal-Kummissjoni, mhijiex totalment affidabbli; jiddispjaċih, b'mod partikolari, rigward l-evalwazzjoni mtennija tal-Qorti dwar l-AMPR fl-oqsma tal-Koeżjoni, minħabba nuqqasijiet fix-xogħol tal-awtoritajiet tal-awditjar u l-problemi identifikati fir-rigward tar-rati ta' żball residwu rrappurtati fir-Rapporti Annwali tal-Attività (RAA) tad-DĠ EMPL u tad-DĠ REGIO;

65. Jieħu nota tad-dikjarazzjoni tal-Kummissjoni li mhijiex meħtieġa tallinja l-metodoloġija tagħha ma' dik użata mill-Qorti, iżda jiddispjaċih li din twassal għal ċifri differenti ħafna, b'mod partikolari fil-qasam tal-kompetittività, fejn l-istima tar-riskju mill-Kummissjoni fil-waqt tal-pagament għal din l-intestatura tal-QFP hija saħansitra taħt il-firxa tal-Qorti għal-livell ta' żball stmat; jistieden lill-Kummissjoni tabbanduna rekwiżit strettament legali u tinvolvi ruħha serjament fi proċess ta' riflessjoni dwar il-metodoloġija tagħha biex tiżgura li ċ-ċifri tal-Qorti u tal-Kummissjoni jistgħu jkunu aktar komparabbli;

66. Jissottolinja t-talbiet b'saħħithom u ripetuti tiegħu biex tkun żgurata l-protezzjoni tal-baġit tal-Unjoni billi jsir użu globali u sistematiku mis-sistemi diġitali u awtomatizzati għar-rappurtar, il-monitoraġġ u l-awditjar; iħeġġeġ lill-Kummissjoni tistabbilixxi sistema integrata u interoperabbli li tibni fuq, iżda mhux esklużivament, għodod u bażijiet ta' data eżistenti;

Dħul

67. Jieħu nota li d-dħul kien jammonta għal EUR 174,3 biljun fl-2020: minn dan l-ammont, EUR 123 biljun (70,6 %) kienu jinkludu riżorsi proprji bbażati fuq l-introjtu nazzjonali gross, EUR 19,9 biljun (11,4 %) riżorsi proprji tradizzjonali (RPT), EUR 17,2 biljun (9,9 %) riżorsi proprji bbażati fuq it-taxxa fuq il-valur miżjud, EUR 8,2 biljun (4,7 %) kontribuzzjonijiet u rifużjonijiet marbuta mal-ftehimiet u l-programmi tal-Unjoni, EUR 3,2 biljun (1,8 %) surplus mis-sena preċedenti, u EUR 2,8 biljun (1,6 %) dħul ieħor;

68. Jinnota li l-Qorti eżaminat kampjun ta' 55 ordni ta' rkupru tal-Kummissjoni, imfassla biex ikunu rappreżentattivi tas-sorsi kollha ta' dħul, kif ukoll is-sistemi tal-Kummissjoni, il-kontabbiltà tar-RPT fi tliet Stati Membri, u r-RAA tad-Direttorat Ġenerali għall-Baġit (DĠ BUDG) u tal-Eurostat; jilqa' l-fatt li l-ebda wieħed mill-elementi tal-kampjun ma ġie milqut minn żball kwantifikabbli; jilqa' l-fatt li għad-dħul, il-Qorti sabet li l-livell ta' żball ma kienx materjali u li s-sistemi relatati mad-dħul kienu ġeneralment effettivi;

69. Jissottolinja li l-ammonti evażi li ma jinqabdux mis-sistemi kontabilistiċi tar-RPT tal-Istati Membri, ma jaqgħux fi ħdan il-kamp ta' applikazzjoni tal-opinjoni tal-awditjar tal-Qorti dwar id-dħul; jieħu nota li peress li d-differenza bejn il-livell teoretiku tad-dazju fuq l-importazzjoni li għandu jinġabar għall-ekonomija kollha kemm hi u d-dazju fuq l-importazzjoni attwali miġbur (id-"distakk doganali") tista' taffettwa l-ammonti ta' dazji stabbiliti mill-Istati Membri, il-Qorti vvalutat, għat-tieni sena konsekuttiva, l-azzjoni tal-Unjoni meħuda biex tnaqqas id-distakk u ttaffi r-riskju li r-RPT ma jkunux kompluti;

70. Jinnota bi tħassib kbir li l-Qorti sabet li fl-2020, il-Kummissjoni għalqet iċ-ċiklu ta' verifika tagħha fir-rigward tad-data tal-ING għar-riżorsi proprji mis-sena 2010, distakk ta' 10 snin; jenfasizza li b'riżultat tal-għeluq taċ-ċiklu ta' verifikazzjoni, il-Kummissjoni stabbiliet għadd kbir ta' riżervi tal-ING fir-rigward ta' proċeduri speċifiċi ta' kompilazzjoni fl-Istati Membri li appellaw għal titjib; jirrimarka li dan iżid b'mod sinifikanti l-inċertezza baġitarja fil-baġits nazzjonali fir-rigward tal-kontribuzzjoni bbażata fuq l-ING; jinsab imħasseb dwar is-sejba tal-Qorti li l-impatt tal-globalizzazzjoni fuq l-ING mhuwiex indirizzat kif xieraq u d-dħul tal-Unjoni jista' jiġi affettwat b'riżultat ta' dan;

71. Jinnota bi tħassib li hemm armonizzazzjoni insuffiċjenti tas-sistemi ta' kontroll biex jiġu ssalvagwardjati l-interessi finanzjarji tal-Unjoni prinċipalment minħabba dgħufijiet li jippermettu lill-Istati Membri jvarjaw b'mod sinifikanti fil-mod kif jimplimentawhom; jinnota li l-Qorti sabet dgħufijiet persistenti fl-effettività tas-sistemi ta' kontroll fil-livell kemm tal-Kummissjoni kif ukoll tal-Istati Membri, li l-aktar importanti minnhom jaffettwaw l-għeluq mill-Kummissjoni taċ-ċiklu ta' verifikazzjoni tal-ING u l-affidabbiltà tad-dikjarazzjonijiet dwar ir-RPT fi Stat Membru wieħed;

72. Jinsab imħasseb li minkejja t-titjib, l-għadd ta' riżervi tal-VAT u ta' punti miftuħa tar-RPT għadu għoli, u li għad hemm dgħufijiet fil-kontabbiltà u fil-ġestjoni tal-Istati Membri tar-RPT; jinnota bi tħassib li l-Qorti sabet nuqqas ta' monitoraġġ sistematiku tad-data dwar l-importazzjoni u kontrolli doganali mhux armonizzati biżżejjed fil-livell tal-Unjoni;

73. Jinnota bi tħassib li għall-ħames sena konsekuttiva, id-DĠ BUDG żamm ir-riżerva li l-ammonti tar-RPT li ġew ittrasferiti għall-baġit tal-Unjoni mhumiex preċiżi minħabba s-sottovalwazzjoni ta' tessuti u żraben importati miċ-Ċina matul il-perjodu mill-2011 sal-2017; jinnota s-sentenza tal-Qorti tat-8 ta' Marzu 2022 li tiddikjara li r-Renju Unit naqas milli jissodisfa l-obbligi tiegħu billi ma applikax miżuri effettivi ta' kontroll doganali u billi naqas milli jagħmel l-ammont korrett ta' riżorsi proprji tradizzjonali disponibbli għall-Kummissjoni, fir-rigward tal-importazzjonijiet ikkonċernati;

74. Jinnota li l-Qorti parzjalment irrifjutat il-kalkolu tal-Kummissjoni minħabba inċertezza konsiderevoli rigward il-preċiżjoni tal-ammonti ta' riżorsi proprji ddikjarati mill-Kummissjoni, u li l-Kummissjoni ma stabbilietx l-ammonti sħaħ suffiċjentement kif meħtieġ mil-liġi; jinnota li l-Qorti approvat il-metodu użat mill-Kummissjoni għall-istima tal-ammont ta' telf ta' RPT għal parti mill-perjodu ta' ksur u ddikjarat li hija l-Kummissjoni li għandha tikkalkula mill-ġdid it-telf ta' riżorsi proprji tal-Unjoni li għadhom dovuti; jistieden lill-Kummissjoni tispjega lill-awtorità ta' kwittanza fiex kienu jikkonsistu l-iżbalji fil-kalkolu, kif biħsiebha tirrimedja l-iżball fil-kalkolu tat-telf suffiċjentement kif meħtieġ mil-liġi u tinforma lill-awtorità ta' kwittanza dwar ir-riżultat tal-kalkoli l-ġodda;

Rakkomandazzjonijiet

75. Jistieden lill-Kummissjoni biex: (a) tiżgura l-applikazzjoni uniformi tal-kontrolli doganali, u tiżviluppa u timplimenta kapaċità sħiħa ta' analiżi u koordinament fil-livell tal-Unjoni; (b) tirrieżamina u taġġorna l-approċċ tagħha għall-verifika tad-data tal-ING tal-Istati Membri f'ċikli pluriennali futuri biex tkompli tissimplifika l-proċess u tnaqqas il-perjodu li matulu d-data tal-ING tibqa' miftuħa wara t-tmiem taċ-ċiklu; (c) f'kooperazzjoni mal-Istati Membri, tkompli ttejjeb il-kopertura tal-globalizzazzjoni fil-kontijiet nazzjonali biex tiġi indirizzata r-riżerva tal-ING f'dan il-qasam għas-snin 2018 'il quddiem, u jekk ikun meħtieġ, tivvaluta mill-ġdid il-kwalità tad-data tal-ING tas-snin preċedenti, biex l-awtorità baġitarja tiġi infurmata bl-implikazzjonijiet possibbli tal-istatistika riveduta li tirriżulta għall-baġit tad-dħul mill-2010; (d) tiżgura li għall-Istati Membri kollha d-dikjarazzjonijiet ta' kull xahar u ta' kull tliet xhur dwar ir-RPT tagħhom ikunu affidabbli, billi jsolvu d-dgħufijiet fis-sistema tal-IT doganali tagħhom b'rabta man-nuqqas ta' rendikont tal-entrati, ir-riskju ta' entrati doppji, u l-allokazzjoni skorretta tal-pagamenti parzjali; (e) tieħu azzjoni fil-ġlieda kontra l-frodi fil-kummerċ elettroniku u l-ġbir tal-VAT, b'mod partikolari billi tagħmel użu mill-benefiċċji addizzjonali tal-mezzi diġitali disponibbli għat-traċċar tal-fatturi u l-pagamenti tal-VAT; (f) tiżgura l-protezzjoni tal-baġit tal-Unjoni billi tagħmel użu ġenerali u sistematiku minn sistemi diġitali u awtomatizzati għar-rappurtar, il-monitoraġġ u l-awditjar u tistabbilixxi b'mod urġenti sistema integrata u interoperabbli li tibni fuq, iżda mhux esklużivament, għodod u bażijiet ta' data eżistenti;

Kompetittività għat-tkabbir u l-impjiegi

76. Jinnota li s-sottointestatura 1a "Kompetittività għat-tkabbir u l-impjiegi" tal-QFP tikkorrispondi għal 13,9 % tal-baġit tal-Unjoni, jiġifieri EUR 24,1 biljun: minn dan l-ammont, EUR 13,6 biljun (56,4 %) jintefqu fuq ir-riċerka, EUR 3,1 biljun (12,8 %) fuq l-edukazzjoni, it-taħriġ, iż-żgħażagħ u l-isport, EUR 2,4 biljun (10,2 %) fuq it-trasport u l-enerġija, EUR 1,6 biljun (6,5 %) fuq l-ispazju, u l-bqija fuq azzjonijiet u programmi oħra; ifakkar li t-total tan-nefqa ppjanata fl-ambitu ta' din is-sottointestatura tal-QFP 2014–2020 hu ta' EUR 142 biljun, li minnhom EUR 104,6 biljun tħallsu sa tmiem l-2020;

77. Jirrikonoxxi li l-intrapriżi żgħar u ta' daqs medju (SMEs) għandhom ikunu fil-qalba ta' kwalunkwe kunsiderazzjoni li tikkonċerna l-kompetittività għat-tkabbir u l-impjiegi, peress li l-SMEs jipprovdu 6 minn kull 10 impjiegi u 8 minn kull 10 apprendistati f'xi Stati Membri, u huma responsabbli għal kważi 60 % tal-valur miżjud maħluq fl-Unjoni;

78. Jinnota li l-Qorti eżaminat kampjun ta' 133 tranżazzjoni, imfassal biex ikun rappreżentattiv tal-firxa sħiħa ta' nfiq fl-ambitu ta' din is-sottointestatura tal-QFP; jinnota li l-Qorti eżaminat ukoll ir-regolarità tal-informazzjoni fir-RAA tad-Direttorat Ġenerali għar-Riċerka u l-Innovazzjoni (DĠ RTD), tad-Direttorat Ġenerali għan-Networks tal-Komunikazzjonijiet, il-Kontenut u t-Teknoloġija (DĠ CONNECT) u tal-Aġenzija Eżekuttiva għall-Innovazzjoni u n-Networks (INEA), li l-Kummissjoni mbagħad inkludiet fl-AMPR tagħha;

79. Jinnota bi tħassib li l-Qorti stmat li l-livell ta' żball huwa ta' 3,9 %, prinċipalment derivat minn żbalji relatati ma' spejjeż ineliġibbli, nuqqas ta' dokumenti ta' sostenn essenzjali, jew kwistjonijiet rigward l-avviżi tal-kuntratti dwar id-dokumenti tal-offerti; jissottolinja li l-Qorti sabet li l-infiq tal-FP7 u ta' Orizzont 2020 għadu ta' riskju ogħla u huwa s-sors ewlieni ta' żbalji;

80. Jinnota bi tħassib li l-ispejjeż tal-persunal għadhom jikkostitwixxu s-sors prinċipali ta' żbalji, b'mod partikolari fin-nefqa fuq ir-riċerka; jesprimi dispjaċir għall-fatt li r-regoli għad-dikjarazzjoni tal-ispejjeż tal-persunal fl-ambitu ta' Orizzont 2020 għadhom kumplessi, minkejja l-isforzi ta' simplifikazzjoni; jilqa' għadd ta' simplifikazzjonijiet immirati speċifikament lejn l-SMEs fl-ambitu ta' Orizzont 2020, bħal rata fissa unika għall-ispejjeż indiretti, inklużi l-ispejjeż tal-persunal;

81. Jinnota li l-benefiċjarji jistgħu jitolbu biss l-ispejjeż tal-persunal għal kompiti mwettqa minn persuna fiżika li taħdem b'kuntratt dirett, filwaqt li l-ispejjeż għall-kompiti sottokuntrattati mhumiex eliġibbli; jinnota l-osservazzjoni tal-Qorti li l-SMEs, li ma għandhomx biżżejjed persunal proprju, huma partikolarment suxxettibbli għall-iżball li jitolbu l-ispejjeż tas-servizzi tal-konsulenti esterni jew tal-freelancers bħala spejjeż tal-persunal;

82. Jinnota li l-Kummissjoni saħħet il-kampanja ta' informazzjoni tagħha mmirata lejn benefiċjarji suxxettibbli għall-iżbalji, bħall-SMEs u dawk li japplikaw għall-ewwel darba b'esperjenza u riżorsi limitati għall-proċess ta' applikazzjoni; jinnota li l-Kummissjoni organizzat sitt webinars fl-2020 li laħqu madwar 7 500 parteċipant dirett; huwa tal-fehma li l-Kummissjoni tista' testendi aktar l-attivitajiet ta' informazzjoni tagħha; jissottolinja l-importanza li tiġi pprovduta informazzjoni lill-applikanti potenzjali fil-lingwa nattiva tagħhom, b'mod partikolari dwar regoli kumplessi bħall-ispejjeż tal-persunal u l-ispejjeż tas-sottokuntrattar;

83. Ifakkar li l-Kummissjoni għandha l-għan li tistabbilixxi rwol aktar b'saħħtu għall-Unjoni bħala attur ewlieni fis-settur spazjali matul il-QFP 2021–2027; jisħaq fuq l-importanza tal-SMEs u tan-negozji ġodda fl-aspetti kollha tal-politika spazjali, b'mod partikolari l-infrastruttura tal-illanċjar, ir-rokits, is-satelliti kif ukoll is-servizzi upstream u downstream; jinsab imħasseb dwar l-offerti mnedija fil-qasam tal-politika spazjali, b'mod partikolari fir-rigward tas-sistema ta' konnettività bbażata fuq is-satelliti tal-Unjoni li eskludiet lill-SMEs bl-introduzzjoni ta' piżijiet eċċezzjonalment għoljin li l-ebda intrapriża żgħira ma setgħet tissodisfa; jitlob lill-Kummissjoni tipprovdi ħarsa ġenerali lejn a) l-eżiti tal-offerti kollha fl-2020, b) kemm intrebħu offerti parzjalment jew totalment minn SMEs jew negozji ġodda, c) kemm intrebħu offerti mingħajr ebda parteċipazzjoni minn SMEs jew negozji ġodda, d) kemm intrebħu offerti minn kumpaniji kbar, u e) ħarsa ġenerali lejn l-offerti kollha fl-2020 li eskludew lill-SMEs bid-disinn tal-offerta;

84. Jiġbed l-attenzjoni għall-fatt li madwar 20 % tal-awditi ex post tal-familja sħiħa ta' Orizzont 2020 jitwettqu mis-Servizz ta' Awditjar Komuni tad-DĠ RTD, u 80 % jitwettqu f'ismu minn ditti privati tal-awditjar; jinnota bi tħassib li l-Qorti sabet li t-teħid ta' kampjuni fil-livell tad-dikjarazzjonijiet tal-ispejjeż awditjati mhux dejjem kien konformi mal-proċeduri stabbiliti, u jenfasizza li minkejja t-titjib introdott mill-Kummissjoni, ir-rata ta' żball rappreżentattiva hija potenzjalment sottovalutata; jesprimi tħassib rigward il-fatt li d-dgħufijiet fl-awditi ex post mis-Servizz ta' Awditjar Komuni għadhom jippersistu;

85. Jiddispjaċih li l-livell ta' eċċellenza fir-riċerka għadu jvarja b'mod sinifikanti madwar l-Istati Membri; jinnota li l-istudji rrakkomandaw li r-riċerkaturi, l-esperti u atturi nazzjonali oħra minn istituzzjonijiet b'livelli aktar baxxi ta' eċċellenza jiġu mħeġġa jipparteċipaw b'mod attiv f'timijiet konġunti ta' riċerka li jkunu jinkludu riċerkaturi u istituzzjonijiet bl-ogħla livell ta' eċċellenza; huwa konxju li r-responsabbiltà ewlenija hija tal-Istati Membri u l-investiment tagħhom fl-edukazzjoni, iżda jissottolinja li l-Kummissjoni tista' tikkontribwixxi għat-tixrid tal-eċċellenza; jilqa' ż-żieda fil-baġit għat-twessigħ tal-attivitajiet għal Orizzont Ewropa;

86. Jieħu nota tal-fatt li l-ħidma tal-awditjar fuq l-FP7 hija kompluta; jesprimi dispjaċir għall-fatt li r-RAA tad-DĠ RTD u tad-DĠ CONNECT jikkonfermaw li r-rata ta' żball residwu kumulattiva għall-FP7 hija ogħla minn 2 %; jirrikonoxxi li minħabba l-livell limitu de minimis li ġie introdott fl-2019 għar-riżervi finanzjarji, l-ebda wieħed mid-DĠ ma rrapporta riżerva kwantifikata;

87. Jinnota bi tħassib li fir-rigward ta' Orizzont 2020, id-DĠ RTD irrapporta rata ta' żball rappreżentattiva mistennija ta' 2,95 % għad-DĠ kollha u għal korpi oħra tal-Unjoni li jimmaniġġjaw l-infiq fir-riċerka tal-Unjoni; jinnota li r-rata ta' żball residwu hija ta' 2,24 % għad-DĠ RTD u ta' 2,20 % għad-DĠ CONNECT; jinnota bi tħassib li l-Kummissjoni ma tqisx li jeħtieġ li tiġi stabbilita riżerva għan-nefqa fuq Orizzont 2020; jieħu nota li l-korpi ta' implimentazzjoni jagħmlu ħilithom biex jipprovdu assigurazzjonijiet raġonevoli ta' riskju ta' żball f'firxa ta' bejn 2 % u 5 %;

88. Jilqa' r-rapport tal-Qorti dwar il-prestazzjoni tal-Erasmus+, li jirrappreżenta 13,3 % tal-pagamenti totali magħmula sa tmiem l-2020 għal din l-intestatura tal-QFP, abbażi tal-AMPR tal-2020, id-dikjarazzjonijiet tal-programm għall-abbozz tal-baġit tal-2022, u l-evalwazzjonijiet ewlenin u rapporti oħra;

89. Jilqa' l-valutazzjoni tal-Qorti li l-iskala u l-kamp ta' applikazzjoni tal-Erasmus+ ħolqu valur miżjud u li l-effiċjenza tiegħu ssaħħet permezz tas-simplifikazzjoni tiegħu meta mqabbel mal-programmi predeċessuri; jinnota l-fehma tal-Qorti li l-Kummissjoni ma qisitx l-ugwaljanza bejn il-ġeneri fl-aspetti kollha tal-Erasmus+, u li d-dikjarazzjoni tal-programm għall-Erasmus+ ma pprovdietx stima finanzjarja tal-kontribut tal-programm għall-ugwaljanza bejn il-ġeneri; ifakkar li filwaqt li hemm differenzi sinifikanti bejn il-ġeneri fost l-oqsma ta' studju, 58 % tal-għadd totali ta' parteċipanti fil-programm huma nisa;

90. Jinnota bi tħassib li r-riċerkaturi nisa huma sottorappreżentati f'Orizzont 2020 u jirrappreżentaw biss 36 % tar-riċerkaturi (28 % fi proġetti mill-Kunsill Ewropew tar-Riċerka (ERC), 42 % fl-għotjiet Marie Skłodowska-Curie u 31 % fil-partijiet l-oħra tal-Programm);

91. Japprezza l-fatt li l-Premju Nobel għall-Kimika 2020 ingħata lil riċerkatur iffinanzjat minn Orizzont 2020, li kien l-10 parteċipant iffinanzjat minn dan il-programm li ġie onorat bil-Premju Nobel s'issa;

92. Jinnota li, fl-2020, 1 173 proġett ġew iffinanzjati permezz tal-programm tal-Kunsill Ewropew tar-Riċerka f'Orizzont 2020 u 1 255 investigatur prinċipali rċevew finanzjament; jinnota wkoll li bħalissa fost l-istituzzjonijiet ospitanti hemm istituzzjonijiet minn 25 Stat Membru u fost l-investigaturi prinċipali hemm ċittadini ta' 23 Stat Membru; jinnota wkoll li mill-2014 l-azzjonijiet Marie Skłodowska-Curie appoġġjaw il-mobilità u t-taħriġ ta' madwar 69 000 riċerkatur u b'hekk il-programm qabeż il-mira tiegħu ta' 65 000 riċerkatur;

93. Jilqa' l-fatt li l-Faċilità Nikkollegaw l-Ewropa (FNE) użat infrastrutturi tas-servizzi diġitali li jiżguraw l-interoperabbiltà transfruntiera tas-servizzi online għaċ-ċittadini, għan-negozji u għall-amministrazzjonijiet pubbliċi fl-Unjoni; jissottolinja li kważi EUR 630 miljun ġew investiti fl-interoperabbiltà madwar l-Unjoni kollha ta' servizzi diġitali speċifiċi bħall-e-Saħħa, id-data pubblika miftuħa, l-identifikazzjoni elettronika u ċ-ċibersigurtà;

94. Jissottolinja l-importanza li jsir investiment f'networks tat-trasport sostenibbli biex jingħata lok għall-bidla meħtieġa lejn modi ta' trasport aktar sostenibbli; iħeġġeġ lill-FNE 2021–2027 temula r-riżultati kbar miksuba mill-FNE; jinnota l-ħtieġa li jittejjeb il-livell ta' għarfien tar-regoli ta' eliġibbiltà tal-FNE fost il-benefiċjarji;

95. Jilqa' l-fatt li fil-perjodu 2014–2020, il-kofinanzjament tat-Trasport tal-FNE, li jammonta għal EUR 23,03 biljun, ġie allokat għal 959 azzjoni, u filwaqt li indirizza l-infrastruttura kemm fin-network ewlieni kif ukoll fin-network komprensiv tan-Network trans-Ewropew tat-Trasport (TEN-T), il-programm iffoka l-appoġġ tiegħu fuq in-network ewlieni, b'aktar minn 170 taqsima kkonċernata;

Rakkomandazzjonijiet

96. Jistieden lill-Kummissjoni biex: (a) testendi l-kamp ta' applikazzjoni taċ-ċertifikati dwar ir-rapporti finanzjarji biex jiġu inklużi l-kategoriji ta' spejjeż unitarji għall-programm qafas għar-riċerka l-ġdid, Orizzont Ewropa, sabiex jiżdied il-livell ta' identifikazzjoni u korrezzjoni ta' żbalji fl-ispejjeż unitarji; titlob is-simplifikazzjoni tar-regoli dwar l-ispejjeż tal-persunal fl-ambitu ta' Orizzont Ewropa; (b) timplimenta azzjonijiet, inklużi rieżami perjodiku tal-kawżi prinċipali ta' żball fir-rapporti finanzjarji, tipprovdi gwida dwar kwistjonijiet kumplessi bħar-regoli ta' sottokuntrattar, u twettaq kampanji ta' informazzjoni sabiex tnaqqas ir-rata ta' żball għal Orizzont 2020; (c) tkompli ttejjeb il-kwalità tal-awditi ex post billi tindirizza d-dgħufijiet fil-proċeduri tat-teħid ta' kampjuni fil-livell tad-dikjarazzjonijiet tal-ispejjeż u tapplika l-korrezzjonijiet għall-metodu għall-kalkolu tal-iżbalji għal Orizzont Ewropa; (d) tkompli taħdem lejn il-kisba ta' livell ta' żball ta' inqas minn 2 % f'dan il-qasam tan-nefqa; (e) tissimplifika r-regoli u l-proċeduri, tiżviluppa sessjonijiet ta' taħriġ obbligatorji u informazzjoni prattika għall-applikanti, b'mod partikolari applikanti ġodda, u ttejjeb l-assistenza u l-linji gwida għall-SMEs, l-spin-offs, in-negozji ġodda, l-aġenziji tal-amministrazzjoni u tal-pagamenti u l-partijiet ikkonċernati rilevanti l-oħra kollha; tiżviluppa kompendju diġitali għal SMEs u kumpaniji b'kapitalizzazzjoni medja Ewropej għal informazzjoni regolatorja dwar l-appoġġ għall-opportunitajiet ta' impjiegi u tkabbir fi ħdan il-QFP u l-qafas tal-RRF simili għall-assistent kummerċjali Access2Markets; (f) tieħu approċċ aħjar għall-bilanċ bejn il-ġeneri fir-rigward tal-benefiċjarji tal-fondi ta' Orizzont Ewropa, u għall-bilanċ ġeografiku minn Stati Membri sottorappreżentati u tipprovdi appoġġ aħjar għar-riċerka u l-kooperazzjoni fl-universitajiet fl-Istati Membri kollha; tirrapporta lill-Parlament dwar il-proporzjon ta' riċerkaturi rġiel u riċerkaturi nisa li jipparteċipaw fil-programm; (g) tiżgura l-protezzjoni tal-baġit tal-Unjoni billi tagħmel użu ġenerali u sistematiku tas-sistemi diġitali u awtomatizzati għar-rappurtar, il-monitoraġġ u l-awditjar; u tistabbilixxi b'mod urġenti sistema integrata u interoperabbli li tibni fuq, iżda mhux esklużivament, għodod u bażijiet ta' data eżistenti; (h) timmaniġġja l-aspettattivi billi tissettja objettivi u miri realistiċi u li jistgħu jintlaħqu; iqis li l-Garanzija għaż-Żgħażagħ tal-UE msaħħa l-ġdida għandu jkollha riżultati aktar pożittivi fuq l-aċċess taż-żgħażagħ għas-suq tax-xogħol; jistieden lill-Kummissjoni tikkoopera aħjar mal-Istati Membri biex tiżviluppa Erasmus+ għat-taħriġ professjonali, speċjalment għal ċerti professjonijiet tekniċi, l-artiġjani, eċċ.; jistieden lill-Kummissjoni tħeġġeġ lir-Renju Unit jerġa' jingħaqad mal-programm Erasmus; jitlob ukoll l-iżvilupp ta' skambji ta' studenti u xjentifiċi għall-pajjiżi tas-Sħubija tal-Lvant, speċjalment l-Ukrajna; tkompli żżid l-attivitajiet tagħha ta' twessigħ biex ittejjeb l-aċċess għall-eċċellenza fl-Unjoni kollha u tirrapporta lura lill-awtorità ta' kwittanza; (i) toħloq linja baġitarja ġdida għat-turiżmu, biex tappoġġja l-irkupru ta' settur li ntlaqat b'mod serju mill-kriżi tal-COVID-19, biex dan jibqa' validu fil-futur u jsir diġitalizzat u sostenibbli; (j) tkompli l-azzjoni tagħha dwar ix-xiri flimkien ta' vaċċini biex jipproteġu kontra l-COVID-19 li jippermetti l-iffrankar u tiżviluppa l-awtonomija sovrana tal-Unjoni fil-qasam tas-saħħa u li tista' tiġi estiża għal oqsma oħra bħall-enerġija, is-semikondutturi jew l-elementi terrestri rari; (k) tiżgura li jkun hemm biżżejjed riżorsi disponibbli għal Orizzont Ewropa u l-pilastri tiegħu, l-IPCEIs u strumenti u proġetti oħra ta' finanzjament anke fir-rigward tal-ħolqien tal-impjiegi, filwaqt li tiżgura sinerġiji mal-pjanijiet nazzjonali ta' rkupru sabiex tippromwovi r-riċerka u tiżviluppa strateġija ta' tkabbir u tniedi sħubijiet ġodda tal-Unjoni f'oqsma bħall-idroġenu nadif, iċ-ċelloli tal-fjuwil, l-enerġija mir-riħ, it-trazzjoni elettrika, l-enerġija fotovoltajka, ir-robotika, id-drones, l-istampar 3D ta' batteriji, l-avjazzjoni nadifa, il-ferroviji, il-mobbiltà konnessa u awtomatizzata, it-trasport bit-triq u fuq l-ilma b'emissjonijiet żero u l-firxa wiesgħa ta' teknoloġiji diġitali, b'mod partikolari għall-Programm ta' Ħidma 2021–2022, u jilqa' l-progress ta' Orizzont Ewropa f'dan is-sens; jisħaq fuq il-ħtieġa li jiġu appoġġjati proġetti li jikkontribwixxu, b'mod partikolari, għal network Ewropew tat-trasport li jibqa' validu fil-futur, sostenibbli, intelliġenti kompetittiv, affordabbli u li ma jagħmilx ħsara lill-klima; (l) tipproponi mekkaniżmu ġdid orjentat lejn ir-riżultati, li jinkludi l-ippjanar u l-assistenza teknika fuq terminu qasir, medju u fit-tul, kif ukoll tisħiħ tar-rabta bejn il-finanzjament u l-kisba tal-istadji importanti ta' proġett, biex jiżdied il-valur miżjud tal-Fondi Ewropej u biex jiġi żgurat li l-Istati Membri jilħqu l-miri ta' tlestija għall-2030 u l-2050 għan-network ewlieni u n-network komprensiv TEN-T rispettivament;

Koeżjoni ekonomika, soċjali u territorjali

97. Jinnota li s-sottointestatura 1b "Il-koeżjoni ekonomika, soċjali u territorjali" tal-QFP tikkorrispondi għal 34,3 % tal-baġit tal-Unjoni, jiġifieri EUR 59,5 biljun: minn dan l-ammont, EUR 32,4 biljun (54,5 %) jintefqu fuq il-Fond Ewropew għall-Iżvilupp Reġjonali (FEŻR), EUR 10,2 biljun (17,1 %) fuq il-Fond ta' Koeżjoni (FK), EUR 14,7 biljun (24,7 %) fuq il-Fond Soċjali Ewropew (FSE) u EUR 2,2 biljun (3,7 %) fuq azzjonijiet oħra;

98. Ifakkar fir-rwol importanti tal-infiq relatata mas-Subintestatura 1b tal-QFP "Koeżjoni ekonomika, soċjali u territorjali", li jimmira li jnaqqas id-distakk bejn il-livelli ta' żvilupp tad-diversi Stati Membri u reġjuni tal-Unjoni, kif ukoll li jsaħħaħ il-kompetittività tar-reġjuni kollha;

99. Jinnota li l-Qorti eżaminat kampjun ta' 227 tranżazzjoni, imfassal biex ikun statistikament rappreżentattiv tal-firxa sħiħa ta' nfiq fl-ambitu ta' din is-sottointestatura tal-QFP; jinnota li l-Qorti eżaminat ukoll ir-regolarità tal-informazzjoni mogħtija fir-rapporti annwali tal-attività tad-Direttorat Ġenerali għall-Politika Reġjonali u Urbana (DĠ REGIO) u d-Direttorat Ġenerali għall-Impjiegi, l-Affarijiet Soċjali u l-Inklużjoni (DĠ EMPL) kif ukoll l-AMPR tal-Kummissjoni;

100. Jinnota bi tħassib li meta jitqiesu l-iżbalji li qabel kienu identifikati mill-awtoritajiet tal-awditjar u l-korrezzjonijiet applikati mill-awtoritajiet tal-programm, il-Qorti stmat li l-livell ta' żball huwa ta' 3,5 %, ferm ogħla mill-materjalità; jilqa' l-fatt li dan madankollu jirrappreżenta tnaqqis fir-rata ta' żball meta mqabbla mar-rata ta' żball ta' 4,4 % irrapportata fl-eżerċizzju tal-2019; jieħu nota li l-iżbalji identifikati jikkonċernaw spejjeż ineliġibbli, akkwist pubbliku, żbalji ta' kontabbiltà u kalkolu, għajnuna mill-Istat, u dokumenti ta' sostenn nieqsa;

101. Jinnota bi tħassib id-data ppreżentata fit-Tabella ta' Valutazzjoni tas-Suq Uniku għall-2020 dwar l-akkwist pubbliku, li turi li l-proporzjon ta' kuntratti mogħtija b'offerent uniku biss huwa partikolarment allarmanti: 19-il Stat Membru laħqu jew qabżu l-limitu ta' 20 % u sitt Stati Membri (iċ-Ċekja, il-Greċja, l-Ungerija, il-Polonja, ir-Rumanija u s-Slovenja) kellhom livell ta' bejn 39 % u 51 %; jinnota li l-proporzjon ta' kuntratti ta' akkwist innegozjati ma' kumpanija mingħajr ebda sejħa għall-offerti laħaq jew qabeż il-limitu ta' 10 % fi 8 Stati Membri, b'erba' minnhom (il-Bulgarija, Ċipru, ir-Rumanija u s-Slovenja) jilħqu livelli ta' bejn 22 % u 29 %; jinnota li l-proporzjon ta' kuntratti mogħtija wara sejħa għall-offerti li l-isem u l-kundizzjoni tagħha ma kinux ċari kien ogħla mil-limitu ta' 3 % f'għaxar Stati Membri b'livelli ta' bejn 8 % u 9 % f'erba' Stati Membri (il-Belġju, il-Bulgarija, Malta u s-Slovenja);

102. Jinsab imħasseb ħafna dwar dawn l-osservazzjonijiet peress li jindikaw dgħufijiet severi u sistemiċi fil-proċeduri ta' akkwist pubbliku f'diversi Stati Membri, li x'aktarx ikollhom impatt ukoll fuq il-ġestjoni u l-infiq tal-fondi tal-Unjoni; jinnota f'dan ir-rigward l-osservazzjoni tal-Qorti dwar awditu preventiv bikri tas-sistema dwar il-verifiki tal-ġestjoni tal-akkwist pubbliku fl-Ungerija, li rriżulta f'korrezzjoni b'rata fissa ta' 10 % għall-kuntratti kollha affettwati li tkopri perjodu ta' erba' snin għal ammont ta' madwar EUR 770 000 000.

103. Jinsab imħasseb li 72 % tal-iżbalji jirriżultaw minn proġetti u spejjeż ineliġibbli u 27 % minn ksur tar-regoli tas-suq intern (b'mod partikolari nuqqas ta' konformità mar-regoli dwar l-għajnuna mill-Istat); jinnota li ħames proġetti kisru r-regoli tal-Unjoni dwar l-għajnuna mill-Istat; jieħu nota tal-fatt li l-Qorti hija tal-opinjoni li żewġ proġetti ma kellhom jiksbu l-ebda finanzjament pubbliku mill-Unjoni u/jew mill-Istat Membru; jenfasizza li dawn il-proġetti ammontaw għal 1,0 punti perċentwali tal-livell ta' żball stmat;

104. Jilqa' l-fatt li, fl-2020, is-sejħa pluriennali għal proposti tal-2019 fl-ambitu tal-Faċilità Nikkollegaw l-Ewropa tlestiet b'suċċess, billi ntgħażlu 125 proġett b'kontribuzzjoni ġenerali ta' aktar minn EUR 2 biljun; jinnota li aktar minn 90 % tal-kontribuzzjoni tal-FNE ġew allokati għal proġetti li mistennija jindirizzaw l-objettivi relatati mal-klima u b'mod partikolari l-infrastrutturi ferrovjarji, tal-passaġġi fuq l-ilma interni u tal-portijiet marittimi u t-twettiq ta' infrastruttura tal-fjuwils alternattiva;

105. Jieħu nota li d-DĠ REGIO rrapporta rata ta' żball medja pponderata ta' 2,1 % u "rata massima" ta' 2,6 %, u d-DĠ EMPL irrapporta rata ta' żball medja pponderata ta' 1,4 % u "rata massima" ta' 1,9 %; jindika li skont il-Qorti, id-DĠ EMPL ma qiesx bis-sħiħ l-iżbalji possibbli lil hinn minn dawk identifikati, f'liema każ ir-rata massima kienet tkun ta' 2,1 %; jenfasizza s-sejba tal-Qorti li r-rata ta' żball residwu ġenerali rrapportata mill-Kummissjoni għandha titqies bħala rata minima; jenfasizza li korrezzjonijiet futuri jistgħu ma jkunux biżżejjed biex jiżguraw li fl-għeluq ma jibqa' l-ebda livell ta' żball materjali;

106. Jesprimi t-tħassib tiegħu li l-għadd u l-impatt tal-iżbalji li ġew identifikati juru li l-kontrolli stabbiliti għadhom ma jtaffux biżżejjed ir-riskju inerenti għoli ta' żball f'dan il-qasam; jinsab imħasseb li dan jikkonċerna b'mod partikolari lill-awtoritajiet maniġerjali li l-verifikazzjonijiet tagħhom mhumiex effettivi fil-prevenzjoni jew l-identifikazzjoni ta' irregolaritajiet fin-nefqa ddikjarata mill-benefiċjarji; jinnota bi tħassib li l-Qorti tqis ukoll li żbalji oħra huma r-riżultat ta' deċiżjonijiet meħuda mill-awtoritajiet maniġerjali nfushom;

107. Jinnota bi tħassib li l-Qorti kkonkludiet li r-rati ta' żball residwu li l-awtoritajiet tal-awditjar irrapportaw mhux dejjem kienu affidabbli u li għad hemm nuqqasijiet fil-mod kif l-awtoritajiet tal-awditjar iwettqu u jiddokumentaw il-ħidma tagħhom; jissottolinja s-sejba tal-Qorti li l-awtoritajiet tal-awditjar jeħtieġ li jżommu rendikont aħjar tar-riskju ta' frodi fl-awditi tal-operazzjonijiet tagħhom;

108. Itenni d-diżapprovazzjoni profonda tiegħu tal-prattika, f'xi Stati Membri, ta' prenotazzjoni żejda sistematika tal-programmi u t-trasferiment tal-proġetti problematiċi jew illegali fil-baġit nazzjonali wara li l-Kummissjoni jew l-OLAF ikunu identifikaw irregolaritajiet jew użu ħażin; jikkundanna l-fatt li l-kontribwenti nazzjonali jitħallew iġorru l-piż tal-ħlas għall-proġetti li jbatu minn kunflitti ta' interess, frodi jew nuqqasijiet oħra;

109. Jieħu nota li l-Qorti, fir-Rapport Speċjali tagħha 07/2020 "Implimentazzjoni tal-Politika ta' Koeżjoni: l-ispejjeż huma komparattivament baxxi, iżda ma hemmx informazzjoni suffiċjenti biex jiġi vvalutat l-iffrankar li jirriżulta mis-simplifikazzjoni" sabet li l-ispejjeż ġenerali rrapportati għall-implimentazzjoni tal-fondi tal-Politika ta' Koeżjoni huma komparattivament baxxi, iżda kienu bbażati fuq data mhux kompluta biżżejjed u inkoerenti; jinnota bi tħassib li l-Qorti sabet li l-informazzjoni dwar l-ispejjeż disponibbli ma kinitx adegwata sabiex jiġi vvalutat l-impatt tas-simplifikazzjoni tar-regoli tal-Unjoni;

110. Jieħu nota li l-Qorti sabet, fir-Rapport Speċjali tagħha 24/2021 "Finanzjament ibbażat fuq il-prestazzjoni fil-politika ta' Koeżjoni: ambizzjonijiet siewja, iżda kien għad hemm ostakli fil-perjodu 2014–2020" li l-RDK 2014–2020 kien jipprevedi "qafas ta' prestazzjoni" espliċitu għall-programmi operazzjonali tal-Istati Membri, inklużi l-istadji importanti u l-miri biex jintlaħqu l-investimenti tal-FSIE;

111. Jissottolinja r-riżerva ta' prestazzjoni li l-qafas ta' prestazzjoni l-ġdid ippreveda, fejn 6 % tar-riżorsi għandhom jiġu ffriżati u konsegwentement allokati abbażi ta' rieżami tal-prestazzjoni wara r-rapport annwali ta' implimentazzjoni fl-2019, lill-programmi li laħqu l-miri stabbiliti tagħhom, sabiex l-Istati Membri jiġu inċentivati jottimizzaw l-użu tagħhom tal-finanzjament; jiddispjaċih li, skont data reċenti, il-Kummissjoni u l-Istati Membri rnexxielhom biss parzjalment li jagħmlu l-finanzjament tal-politika ta' koeżjoni aktar ibbażat fuq il-prestazzjoni; jinsab imħasseb li l-Istati Membri nstabu li juru interess limitat ħafna fl-użu ta' wħud mill-mudelli l-ġodda ta' finanzjament ibbażati fuq il-prestazzjoni, jiġifieri "pjanijiet ta' azzjoni konġunta" u "finanzjament mhux marbut mal-ispejjeż"; jinkoraġġixxi użu usa' tal-għażliet ta' spejjeż simplifikati li l-QEA tqis li għandhom il-potenzjal li jnaqqsu l-piż amministrattiv tal-benefiċjarji u li huma meqjusa inqas suxxettibbli għall-iżbalji;

112. Ifakkar li l-politika ta' koeżjoni ikkontribwiet biex jingħata appoġġ lill-Istati Membri ħalli jtaffu l-impatt negattiv tal-pandemija tal-COVID-19 u tat lok għar-ridirezzjonar rapidu tal-finanzjament disponibbli għall-2014–2020 lejn is-setturi l-aktar milquta b'mod sever u pproponiet simplifikazzjonijiet konsiderevoli (l-Inizjattivi CRII u CRII+ għall-2020); jinnota wkoll li 179 Programm Operazzjonali użaw dawn l-Inizjattivi biex jappoġġjaw il-kura tas-saħħa, in-negozji ż-żgħar u l-ħaddiema li ammontaw għal EUR 12,9 biljun (EUR 6,2 biljun fl-2020 u EUR 6,7 biljun fl-2021); jieħu nota li l-Inizjattivi CRII u CRII+ aċċelleraw l-implimentazzjoni tal-fondi tal-FSIE u kkontribwew għat-tnaqqis tar-RAL;

113. Jieħu nota li l-Qorti, fir-Rapport Speċjali tagħha 26/2021 "Regolarità tal-infiq fil-politika ta' Koeżjoni tal-UE: Il-Kummissjoni tiddivulga, kull sena, livell ta' żball stmat minimu li mhuwiex finali" sabet li d-dispożizzjonijiet legali l-ġodda għall-perjodu ta' programmazzjoni 2021–2027 jindirizzaw xi limitazzjonijiet fl-aċċettazzjoni tal-kontijiet; jesprimi dispjaċir, madankollu, għall-fatt li l-Qorti sabet li għad hemm xi riskji fil-mument tar-rilaxx tal-pagamenti miżmuma;

114. Jinnota s-sejbiet tal-Qorti li l-eżamijiet dokumentarji tal-Kummissjoni mhumiex imfassla biex jidentifikaw nefqa ineliġibbli addizzjonali, u dan jillimita l-kontribut tagħhom biex jikkonfermaw ir-regolarità tat-tranżazzjonijiet ta' bażi u l-validità tar-Rata tal-Iżball Residwu Totali (RTER) irrappurtata mill-awtoritajiet tal-awditjar; jinnota wkoll li għall-programmi b'rekord ikkonfermat ta' rati ta' żball baxxi, tali eżamijiet dokumentarji huma għodda effiċjenti biex jiġu kkonfermati r-rati ta' żball irrappurtati u l-opinjonijiet tal-awditjar mill-awtoritajiet tal-awditjar; jinnota bi tħassib li kemm l-awditi tal-konformità tal-Kummissjoni kif ukoll dawk tal-Qorti sabu żbalji materjali li l-eżamijiet dokumentarji ma setgħux jidentifikaw;

115. Jieħu nota li l-Qorti sabet li l-Kummissjoni mhux dejjem segwiet l-approċċ tagħha bbażat fuq ir-riskju għall-għażla tal-awtoritajiet tal-awditjar l-aktar riskjużi għall-awditi tal-konformità u li filwaqt li l-Kummissjoni tidentifika nefqa irregolari fl-awditi tal-konformità tagħha, spiss tirrevedi r-riżultati finali tagħhom fil-fażi ta' segwitu mal-Istati Membri;

116. Jinsab imħasseb ħafna dwar rapporti dwar korruzzjoni severa u sistematika u użu ħażin tal-fondi ta' koeżjoni tal-Unjoni fl-istrument ITI tad-Delta tad-Danubju fir-Rumanija, b'valur ta' EUR 1,1 biljun mifruxa fuq 8 programmi Rumeni; jinnota li dawn il-fondi huma allokati għal proġetti għat-tnaqqis tal-faqar, il-konservazzjoni tan-natura u l-protezzjoni ambjentali tul id-Delta tad-Danubju fir-Rumanija, iffinanzjati minn 5 FSIE differenti; jinnota li l-allegazzjonijiet ta' irregolaritajiet huma kkonċentrati fi programm wieħed, il-programm operattiv reġjonali, li jikkonċerna 3 sejħiet għal proġetti taħt assi prijoritarju wieħed li prinċipalment jappoġġjaw lill-SMEs u l-mikrointrapriżi u li jammontaw għal EUR 104 000 000 li jiffinanzjaw 347 proġett; jinnota li, f'Mejju 2021, l-OLAF fetaħ investigazzjoni relatata ma' allegazzjonijiet ta' frodi u irregolaritajiet oħra relatati ma' proġett speċifiku ffinanzjat mill-ITI tad-Delta tad-Danubju fir-Rumanija;

117. Jinsab imħasseb dwar ir-rivelazzjonijiet tal-media li awtorità nazzjonali Rumena waħda kienet korrotta u kkontribwiet għall-awtorizzazzjoni ta' proġetti ma' politiċi involuti f'kunflitt ta' interess u li ma kinux residenti tul id-delta tad-Danubju;

118. Jinnota li, wara rapporti tal-midja dwar allegazzjonijiet serji ta' frodi, kunflitti ta' interess u approprjazzjoni indebita, f'Ġunju 2021 il-Kummissjoni ħarġet interruzzjoni tal-pagamenti u mblukkat kwalunkwe rimborż tal-Unjoni għat-347 proġett riskjuż sakemm joħorġu r-riżultati tal-verifiki mill-awtoritajiet Rumeni; jinnota li l-awtoritajiet Rumeni għażlu 73 proġett għall-verifika u li dan wassal biex 35 minn dawn il-proġetti jiġu nnotifikati lill-korp nazzjonali kontra l-frodi jew lill-uffiċċju tal-prosekutur għal investigazzjoni ulterjuri minħabba suspetti ta' frodi; jinnota li l-awtoritajiet ta' ġestjoni Rumeni wettqu kontrolli fuq 22 operazzjoni addizzjonali biex jivverifikaw jekk humiex regolari u jekk jikkontribwux għall-iżvilupp tar-reġjun tad-Danubju, bir-riżultat li ġiet identifikata irregolarità potenzjali addizzjonali;

119. Jinnota li l-Kummissjoni qablet mal-awtoritajiet Rumeni li l-awtorità ta' ġestjoni tipprovdi r-riżultati tal-verifiki tagħha lill-awtorità tal-awditjar għal rieżami indipendenti dwar l-adegwatezza tal-metodu ta' valutazzjoni tar-riskju biex jintgħażlu l-operazzjonijiet li għandhom jiġu rieżaminati u l-kontrolli mwettqa, u għall-konferma tar-riżultati; jinnota li dawn il-konklużjonijiet se jikkontribwixxu għat-tħejjija tal-awditu mmirat li l-Kummissjoni beħsiebha twettaq ukoll fil-bidu tal-2022 biex tivverifika fuq il-post l-effikaċja tal-azzjonijiet meħuda mill-awtoritajiet Rumeni; iħeġġeġ lill-Kummissjoni żżomm lill-awtorità ta' kwittanza infurmata dwar kwalunkwe żvilupp ġdid u b'mod partikolari dwar kwalunkwe korrezzjoni finanzjarja;

120. Jinsab imħasseb li għal darb'oħra l-informazzjoni dwar tali allegazzjonijiet serji ġiet żvelata mill-ġurnalisti u mhux minn awditu tal-Kummissjoni; ifakkar li l-ġurnalisti indikaw li jeżistu dgħufijiet u lakuni serji fil-liġijiet Rumeni fir-rigward tal-kunflitti ta' interess; jissottolinja li dawn il-liġijiet jeħtieġ li jiġu allinjati b'mod urġenti mar-rekwiżiti tar-Regolament Finanzjarju tal-Unjoni; ifakkar li leġiżlazzjoni ċara u mhux ambigwa kontra l-kunflitti ta' interess fil-livell nazzjonali hija prekundizzjoni importanti biex wieħed ikun jista' jipprevjeni, jindividwa u jiġġieled l-użu ħażin, il-korruzzjoni u l-frodi;

121. Jiddispjaċih li, kif indikat fir-Rapport Speċjali tal-Qorti 10/2021 intitolat "L-integrazzjoni tal-perspettiva tal-ġeneri fil-baġit tal-UE: wasal iż-żmien li l-kliem jissarraf f'azzjoni", il-potenzjal sinifikanti tal-fondi strutturali u ta' investiment tal-Unjoni biex jikkontribwixxu għall-ugwaljanza bejn il-ġeneri mhuwiex sfruttat u li l-integrazzjoni tal-perspettiva tal-ġeneri mhijiex implimentata b'mod adegwat fl-istadji kollha tal-proċess baġitarju; huwa tal-fehma li l-integrazzjoni tal-perspettiva tal-ġeneri trid tiġi indirizzata b'mod mhux burokratiku u konċiż permezz ta' inċentivi mmirati u effettivi;

122. Jilqa' r-rapport tal-Qorti dwar il-prestazzjoni tal-FSE, li jirrappreżenta 25,9 % tal-pagamenti kollha tal-politika ta' koeżjoni 2014-2020 li saru sa tmiem l-2020; jinnota li l-ispejjeż tal-FSE żdiedu minn EUR 11,2-il biljun fl-2019 għal EUR 13,7-il biljun fl-2020 minħabba żieda fl-implimentazzjoni; jieħu nota li l-ħidma li saret mill-Qorti hija bbażata fuq l-informazzjoni dwar il-prestazzjoni tal-Kummissjoni, li tinkludi, b'mod partikolari, l-AMPR 2020, id-dikjarazzjonijiet tal-programmi għall-abbozz ta' baġit 2022 u l-evalwazzjonijiet ewlenin tal-Kummissjoni, kif ukoll is-Seba' Rapport ta' Koeżjoni;

123. Ifakkar fl-importanza fundamentali tal-FSE, tal-Erasmus+, tal-Fond għal Għajnuna Ewropea għall-Persuni l-Aktar fil-Bżonn (FEAD) u tal-FEG bħala l-għodod ewlenin tal-Unjoni biex tistimola żieda fl-impjiegi u l-mobbiltà tal-ħaddiema, l-edukazzjoni u t-taħriġ vokazzjonali għall-ħiliet u t-tagħlim tul il-ħajja kif ukoll biex tippromwovi l-inklużjoni soċjali, il-ġlieda kontra l-faqar u d-diskriminazzjoni; jilqa' l-fatt li l-Qorti sabet li l-qafas ta' prestazzjoni tal-FSE huwa żviluppat sew u li l-Kummissjoni tistabbilixxi "proporzjon ta' kisba" għall-indikaturi li jkollhom miri; jiddispjaċih li l-Qorti sabet li, filwaqt li l-qafas ta' prestazzjoni tal-FSE żied id-disponibbiltà tal-informazzjoni dwar il-prestazzjoni, l-enfasi baqgħet fuq l-inputs u l-outputs finanzjarji u ma saritx biżżejjed enfasi fuq ir-riżultati u li, filwaqt li l-evalwazzjonijiet ikopru l-biċċa l-kbira tal-oqsma tal-FSE, huma meħtieġa aktar sforzi metodoloġiċi biex jiġi vvalutat l-impatt tal-politiki f'termini ta' lħuq ta' persuni li huma maqtugħin mis-suq tax-xogħol;

124. Jieħu nota li l-indikaturi juru li l-Istati Membri qed jagħmlu progress tajjeb fil-konfront tal-miri stabbiliti, li l-Kummissjoni rrilaxxat 85 % tar-riżerva ta' prestazzjoni għall-programmi tal-FSE, u li l-proposta tal-FSE+ 2021-2027 għandha l-għan li tikseb aktar simplifikazzjoni u sinerġiji;

125. Jiddispjaċih li, minħabba l-limitazzjonijiet tad-data u l-fatt li ħafna operazzjonijiet kienu għadhom għaddejjin fiż-żmien meta sar l-awditu tal-Qorti, din ma kinitx f'pożizzjoni li tasal għal konklużjoni ġenerali dwar il-prestazzjoni reali tan-nefqa tal-FSE matul il-perjodu 2014-2020;

126. Jinnota b'apprezzament li, sa tmiem l-2020, 45,4 miljun parteċipant irċevew appoġġ mill-FSE u mill-Inizjattiva favur l-Impjieg taż-Żgħażagħ (YEI) u 5,4 miljun persuna sabu impjieg (inklużi dawk li jaħdmu għal rashom) fl-ambitu taż-żewġ programmi kif irrappurtat mill-Kummissjoni;

127. Jilqa' l-impatt tal-Appoġġ temporanju biex jittaffew ir-Riskji ta' Qgħad f'Emerġenza (SURE) kif irrappurtat mill-Kummissjoni fit-tieni rapport tagħha; jinnota li SURE rnexxielu jtaffi l-impatt soċjoekonomiku serju li rriżulta mill-pandemija tal-COVID-19; jinnota li fl-2020 SURE appoġġja madwar 31 miljun persuna fid-19-il Stat Membru benefiċjarju, fosthom 22,5 miljun impjegat u 8,5 miljun persuna li jaħdmu għal rashom, kif ukoll li madwar 2,5 miljun ditta affettwati mill-pandemija tal-COVID-19 ibbenefikaw minn SURE, u dan ippermettielhom iżommu l-ħaddiema;

128. Jilqa' ż-żieda fl-implimentazzjoni tal-istrumenti finanzjarji fl-ambitu tal-Fondi SIE kollha fl-2020 li wasslet għal EUR 10,3 biljun f'pagamenti kumulattivi lir-riċevituri finali (EUR 4,7 biljun fl-2019);

129. Jinnota li l-kostruzzjoni tal-Pont Peljesac fil-Kroazja bis-saħħa ta' fondi ta' koeżjoni tlestiet minn kumpanija detenuta mill-Istat Ċiniż, li setgħet ibbenefikat minn appoġġ mill-gvern Ċiniż u standards tax-xogħol aktar baxxi u inadegwati, u dan kieku jimplika vantaġġ kompetittiv fuq il-kumpaniji tal-Unjoni li jagħmlu offerti għall-istess sejħa; huwa tal-fehma li l-Kummissjoni, bħala l-gwardjan tat-Trattati, jeħtiġilha tiżgura kundizzjonijiet ekwi bejn il-kumpaniji tal-Unjoni u dawk ta' pajjiżi terzi fis-sejħiet u fl-offerti pubbliċi; huwa għalhekk tal-fehma li s-sejħiet għall-akkwist pubbliku u l-kostruzzjoni għandhom jinkludu dispożizzjonijiet b'saħħithom dwar l-istandards fil-livell tal-Unjoni rigward id-drittijiet soċjali u dawk tax-xogħol;

130. Jinsab imħasseb dwar rapporti li l-gvern Ungeriż kellu l-ħsieb li jinnazzjonalizza l-ajruport "Ferenc Liszt" qrib Budapest u ddikjara l-intenzjoni tiegħu li juża l-fondi ta' koeżjoni tal-Unjoni biex jiżviluppa infrastruttura ħalli jnaqqas il-valur tal-ajruport bil-għan li jbaxxi l-ispiża tal-esproprjazzjoni tiegħu, u b'hekk jagħmel ħsara lis-sidien attwali tiegħu; jinsab imħasseb bil-kbir dwar in-nuqqas ta' sigurtà li dan it-theddid jikkostitwixxi għall-investituri internazzjonali; ifakkar li l-fondi ta' koeżjoni tal-Unjoni ntużaw biex jikkofinanzjaw l-ajruport u li, f'każ li jkun hemm bejgħ furzat jew involontarju tal-ajruport, dan ikun ta' benefiċċju għall-istrutturi oligarkiċi; jinnota li l-gvern impona ostakli burokratiċi għall-aħħar u rekwiżiti addizzjonali fuq l-operatur tal-ajruport; huwa sorpriż b'offerti ta' xiri inferjuri għall-ajruport minn oligarki f'kuntatt dirett u mill-qrib mal-Prim Ministru;

131. Jinsab imħasseb li ż-żieda fil-prezzijiet tal-kostruzzjoni u tal-materja prima jaf tibdel il-baġit totali għal ħafna proġetti u tista' twassal għal sottobaġitjar, objettivi intermedji mhux milħuqa u kaħijiet fejn l-implimentazzjoni tkun impossibbli u għalhekk tista' ddgħajjef it-tlestija tan-network ewlieni tat-TEN-T;

132. Jinnota bi tħassib l-akkwist ta' 88 % tal-ishma f'Euronews mid-ditta ta' kapital ta' riskju Portugiża Alpac Capital, li allegatament għandha rabtiet mill-qrib mal-Prim Ministru Ungeriż; jinnota li l-bord editorjali ta' Euronews issa jinkludi tliet persuni magħżula minn Alpac u għalhekk jinsab imħasseb li dan jista' jkollu impatt fuq l-indipendenza editorjali sħiħa tiegħu; jinnota li fl-2020 Euronews irċieva EUR 18,12-il miljun mill-baġit tal-Unjoni; iħeġġeġ lill-Kummissjoni tiżgura li dawn il-flus fil-fatt jintużaw għal kopertura tal-aħbarijiet oġġettiva u bbażata fuq il-fatti minn ġurnalisti indipendenti;

Rakkomandazzjonijiet

133. Jistieden lill-Kummissjoni biex: (a) tipprovdi rata ta' żball fil-waqt tal-pagament u mhux rata tal-iżball residwu sabiex ittejjeb l-evalwazzjoni tal-iskrutinju mwettaq; (b) tkompli l-kooperazzjoni tagħha mal-Qorti sabiex tarmonizza ulterjorment l-istandards dwar id-data u tallinja l-interpretazzjoni tat-testi legali; (c) tħeġġeġ u timmonitorja mill-qrib lill-Istati Membri billi tuża l-iskala standard għal kull unità tagħha, peress li aktar simplifikazzjoni tar-regoli u tal-proċeduri tista' tikkontribwixxi għal użu aktar effiċjenti tal-fondi u għal rata ta' żball imnaqqsa, filwaqt li tiżgura li l-iskema ma tirriżultax fi żbilanċi eċċessivi favur l-Istati Membri; (d) tħeġġeġ lill-awtoritajiet tal-awditjar b'mod espliċitu biex jintroduċu mistoqsijiet speċifiċi fil-listi ta' kontroll tagħhom dwar riskji ta' frodi u jiddokumentaw il-passi meħuda biex jiġi indirizzat kwalunkwe riskju bħal dan li jiġi skopert matul awditu; tagħti aktar attenzjoni, u talloka aktar appoġġ tekniku, lill-Istati Membri li s-sistemi ta' ġestjoni u kontroll tagħhom huma biss parzjalment affidabbli, jew mhumiex affidabbli affattu, fejn hemm riskju akbar ta' frodi u korruzzjoni relatati mal-fondi; (e) tagħmel l-użu ta' għodod tal-IT bħal EDES u Arachne obbligatorju u sistematiku għall-fondi kollha tal-Unjoni, inklużi fondi b'ġestjoni kondiviża, u tiżgura użu aħjar ta' teknoloġija ġdida sabiex iżżid il-kontrolli u tipproteġi l-baġit tal-Unjoni mill-frodi u mill-użu ħażin tal-fondi; (f) tiżgura l-protezzjoni tal-baġit tal-Unjoni billi tagħmel użu ġenerali u sistematiku minn sistemi diġitali u awtomatizzati għar-rappurtar, il-monitoraġġ u l-awditjar u tistabbilixxi b'mod urġenti sistema integrata u interoperabbli li tibni fuq, iżda mhux esklużivament, għodod u bażijiet ta' data eżistenti; (g) tiżgura li l-Istati Membri jqisu u jippromwovu l-implimentazzjoni tal-prinċipju tas-sħubija u l-ugwaljanza bejn il-ġeneri matul it-tħejjija, l-implimentazzjoni, il-monitoraġġ u l-evalwazzjoni tal-programmi kollha kif stabbilit fir-Regolament (UE) Nru 1303/2013 tal-Parlament Ewropew u tal-Kunsill (6) u r-Regolament (UE) 2021/1060; (h) tiżgura ġestjoni finanzjarja tajba fl-użu tal-fondi, inkluż ir-rispett għall-istat tad-dritt u d-drittijiet fundamentali, bħala prekundizzjonijiet essenzjali għal ġestjoni finanzjarja tajba u finanzjament effettiv; (i) tiżgura li l-Istati Membri jagħmlu biżżejjed informazzjoni disponibbli fis-sommarju annwali dwar il-konklużjonijiet u s-segwitu tal-operazzjonijiet li għalihom ikunu rtiraw ammonti minn kontijiet li jkunu taħt valutazzjoni tar-regolarità li tkun għadha għaddejja; (j) tipproponi proposta leġiżlattiva marbuta mar-reviżjoni li jmiss tar-Regolament Finanzjarju biex tiżgura li ż-żamma tal-pagamenti tkun protetta b'mod adegwat qabel ma tiġi rilaxxata, biex ittejjeb il-ħidma tal-awditjar, id-dokumentazzjoni tal-awditjar u l-proċess ta' rieżami tagħha, biex issaħħaħ l-elementi ewlenin tar-regolarità tal-informazzjoni pprovduta fir-RAA, u biex tiżgura li l-Kulleġġ tal-Kummissarji jipprovdi informazzjoni rilevanti u affidabbli fl-AMPR; jissottolinja li l-proposta għandu jkollha kamp ta' applikazzjoni ċar u limitat, sabiex ma taffettwax il-prestazzjoni tal-fondi b'mod negattiv; (k) ittejjeb l-approċċ meħud fir-rigward tal-istudji tal-ispejjeż amministrattivi billi tħabbar dak li se jiġi eżaminat u meta, kif ukoll tivvaluta jekk ikunx immaterjalizza l-iffrankar stmat tal-ispejjeż amministrattivi; (l) fil-kuntest tal-finanzjament ibbażat fuq il-prestazzjoni fil-politika ta' koeżjoni, tagħmel l-aħjar użu mill-kundizzjonijiet abilitanti fil-perjodu 2021-2027, tħejji minn kmieni l-bażi għal rieżami effettiv ta' nofs it-terminu, u tiċċara r-regoli u l-approċċ għall-għoti ta' aċċertament dwar il-finanzjament tal-Unjoni fil-mudell ta' finanzjament "finanzjament mhux marbut mal-kostijiet"; (m) tissimplifika r-regoli u l-proċeduri, tħeġġeġ lill-Istati Membri u lill-Kummissjoni jiżviluppaw sessjonijiet ta' taħriġ obbligatorji u informazzjoni prattika għall-applikanti, b'mod partikolari applikanti ġodda, u ttejjeb l-assistenza u l-linji gwida għall-SMEs, l-impriżi spin-off, in-negozji ġodda, l-aġenziji tal-amministrazzjoni u tal-pagamenti u l-partijiet ikkonċernati rilevanti l-oħra kollha; (n) tipprovdi gwida u kontrolli li jiżguraw li standards minimi adegwati dwar id-drittijiet soċjali u dawk tax-xogħol ikunu rekwiżiti fis-sejħiet għall-akkwist pubbliku, b'mod partikolari fl-offerti tal-kostruzzjoni, sabiex jiġi evitat li l-kumpaniji tal-Unjoni jitqiegħdu fi żvantaġġ kompetittiv meta mqabbla ma' offerenti minn pajjiżi terzi; jistieden lill-Kummissjoni tiżgura li fis-sejħiet u fl-offerti pubbliċi Ewropej jipparteċipaw biss il-kumpaniji minn pajjiżi terzi li jippermettu lill-kumpaniji tal-Unjoni jipparteċipaw fis-sejħiet u fl-offerti pubbliċi tagħhom, sabiex jiġu żgurati kundizzjonijiet ekwi u aċċess ugwali fost il-kumpaniji tal-Unjoni u dawk ta' pajjiżi terzi; (o) tiffaċilita l-adozzjoni tal-Mekkaniżmu Transfruntier Ewropew li għandu l-potenzjal li jkollu impatt pożittiv fuq il-pass tal-implimentazzjoni ta' proġetti tat-trasport transfruntiera u fl-aħħar mill-aħħar iżid l-effiċjenza tas-servizzi tat-trasport f'dawn l-oqsma;

Riżorsi naturali

134. Jinnota li s-sottointestatura 2 "Riżorsi naturali" tal-QFP tikkorrispondi għal 35 % tal-baġit tal-Unjoni, jiġifieri EUR 60,6 biljun: minn dan l-ammont, EUR 41,6 biljun (68,7 %) jintefqu fuq pagamenti diretti fl-ambitu tal-Fond Agrikolu Ewropew ta' Garanzija (FAEG), EUR 2,6 biljun (4,3 %) fuq nefqa relatata mas-suq fl-ambitu tal-FAEG, EUR 14,6-il biljun (24,1 %) fuq il-Fond Agrikolu Ewropew għall-Iżvilupp Rurali (FAEŻR), EUR 0,9 biljun (1,4 %) fuq il-Fond Ewropew għall-Affarijiet Marittimi u s-Sajd (FEMS) u l-bqija fuq oqsma oħra;

135. Jinnota li l-Qorti eżaminat kampjun ta' 218-il tranżazzjoni, li jkopri 19-il Stat Membru u r-Renju Unit, imfassal biex ikun rappreżentattiv tal-firxa sħiħa ta' nfiq fl-ambitu ta' din is-sottointestatura tal-QFP; jinnota li l-Qorti eżaminat ukoll ir-RAA tad-Direttorat Ġenerali għall-Agrikoltura u l-Iżvilupp Rurali (DĠ AGRI) u d-Direttorat Ġenerali għall-Ambjent (DĠ ENV) tal-Kummissjoni Ewropea, kif ukoll l-AMPR tal-Kummissjoni;

136. Jinnota b'sodisfazzjon li l-ħidma tal-Qorti tappoġġja l-konklużjoni li l-pagamenti diretti b'mod ġenerali kienu ħielsa minn kwalunkwe żball materjali u kienu jammontaw għal 69 % tan-nefqa fl-ambitu ta' din l-intestatura tal-QFP; jinnota li l-pagamenti diretti lill-bdiewa huma bbażati fuq l-intitolamenti u li tali pagamenti jġorru riskju aktar baxx ta' żball dment li l-kundizzjonijiet marbuta magħhom ma jkunux kumplessi; jirrikonoxxi li, skont il-Qorti, l-għodod ewlenin ta' ġestjoni għall-pagamenti diretti, is-Sistema Integrata ta' Amministrazzjoni u Kontroll (SIAK) u s-Sistema ta' Identifikazzjoni tal-Irqajja' tal-Art (LPIS), jiffurmaw sistema effettiva ta' ġestjoni u kontroll; jinnota li r-riforma ta' wara l-2022 tal-PAK ma għandhiex tibqa' bbażata fuq il-konformità iżda għandha tkun ibbażata fuq il-prestazzjoni; jittama li din il-bidla fundamentali jkollha impatt pożittiv fuq ir-rata ta' żball tal-pagamenti diretti;

137. Jinnota bi tħassib l-iżbalji identifikati mill-Qorti fl-iżvilupp rurali, fil-miżuri tas-suq u f'oqsma oħra ta' nfiq tar-"Riżorsi naturali", li jirrappreżentaw 31 % tal-infiq; jinsab imħasseb dwar il-valutazzjoni tal-Qorti li kundizzjonijiet ta' eliġibbiltà aktar kumplessi jżidu r-riskju ta' żball; jiddispjaċih li l-livell ta' żball huwa meqjus bħala materjali f'dan il-qasam;

138. Jirrikonoxxi li d-DĠ AGRI kkalkula li r-riskju fil-waqt tal-pagament kien ta' madwar 1,9 % għall-infiq tal-PAK kollu kemm hu fl-2020; jinnota li l-Qorti tistma li l-livell ta' żball kien ta' 2 %, u dan jirrappreżenta żieda ta' 0,1 % meta mqabbel mal-2019; jiddispjaċih li l-livell ta' żball fl-infiq fuq "Riżorsi naturali" huwa qrib il-materjalità;

139. Jilqa' l-użu ta' teknoloġiji ġodda bħall-kontrolli permezz tal-monitoraġġ, bl-użu ta' proċessi awtomatizzati bbażati fuq id-data satellitari Sentinel tal-Programm Copernicus tal-UE, biex tiġi vverifikata l-konformità ma' ċerti regoli tal-PAK; jilqa' l-fatt li dawn il-bidliet ġew approvati wkoll għall-PAK ta' wara l-2022 u jħeġġeġ lill-Istati Membri jużaw dawn l-opportunitajiet sal-massimu possibbli;

140. Jilqa' l-fatt li l-Kummissjoni impenjat ruħha li tipprovdi appoġġ lill-Istati Membri biex jiżviluppaw l-approċċ il-ġdid fir-rigward tal-kontrolli permezz tal-monitoraġġ; jinnota li, mill-2018 'l hawn, l-aġenziji tal-pagamenti tal-Istati Membri jistgħu jwettqu dawn it-tipi ta' kontrolli, iżda jiddispjaċih li fl-2020 il-kopertura kienet limitata; jappoġġja r-rakkomandazzjoni tal-Qorti biex il-Kummissjoni tippromwovi l-kontrolli permezz tal-monitoraġġ bħala sistema ewlenija ta' kontroll għall-PAK ta' wara l-2022;

141. Jiddispjaċih ħafna li l-fatt li l-Kummissjoni ma rnexxilhiex tiġbor data affidabbli dwar il-benefiċjarji finali tal-fondi tal-PAK iħalli ħafna każijiet mhux solvuti għall-irkupru ta' fondi mill-Istati Membri; jinnota bi tħassib li l-użu ta' għodod ta' rappurtar u monitoraġġ, bħal ARACHNE, qed isir biss b'mod fakultattiv;

142. Jiddispjaċih dwar id-dgħufijiet rikorrenti identifikati mill-Qorti dwar ir-riskju fil-waqt tal-pagament li jaffettwa l-infiq fuq "Riżorsi Naturali", b'rabta mal-kontrolli eżegwiti mill-Istati Membri, li huma riflessi fl-istatistika tagħhom dwar il-kontrolli;

143. Ifakkar fid-dgħufija identifikata mill-Qorti fir-rigward tal-politiki u l-proċeduri kontra l-frodi tal-PAK kemm mill-Kummissjoni kif ukoll mill-Istati Membri; ifakkar fir-rakkomandazzjoni lill-Kummissjoni fir-rapport annwali tas-sena li għaddiet u jieħu nota li d-DĠ AGRI aġġorna l-istrateġija tiegħu kontra l-frodi fl-2020; jistenna r-Rapport Speċjali tal-Qorti dwar il-PAK u l-miżuri kontra l-frodi, li ġie pospost għat-tieni kwart tal-2022, għal analiżi fil-fond tas-sitwazzjoni attwali;

144. Jinnota bi tħassib 29 każ tal-OLAF li jirrigwardaw il-fondi strutturali u agrikoli fil-Bulgarija; jinsab imħasseb dwar is-sejbiet tal-istudju dwar l-impatt tal-kriminalità organizzata fuq l-interessi finanzjarji tal-UE li l-biċċa l-kbira tal-vjolazzjonijiet fil-Bulgarija ġew identifikati fil-qasam tal-finanzjament agrikolu, speċjalment fil-qasam tas-sussidji għall-għelejjel agrikoli, kif ukoll il-kostruzzjoni ta' guest houses "foloz" li fil-fatt jintużaw bħala djar privati; huwa konxju li l-kwistjoni tal-guest houses "foloz" kofinanzjati mill-UE mhijiex limitata għall-Bulgarija peress li ġew identifikati kwistjonijiet simili wkoll fis-Slovakkja u fiċ-Ċekja; jinnota li l-Kummissjoni qed timmonitorja s-sitwazzjoni u jistenna li l-Kummissjoni taġixxi malajr u b'mod deċiżiv kontra dan it-tip ta' frodi fis-sussidji; jinnota wkoll li l-awtoritajiet Bulgari ma inkludewx finanzjament għal miżuri simili fil-perjodu ta' programmazzjoni attwali 2021-2027;

145. Jinnota bi tħassib li, skont ir-Rapport Speċjali tal-Qorti 16/2021 intitolat "Il-Politika Agrikola Komuni u l-klima: Nofs l-infiq tal-UE fuq il-klima iżda l-emissjonijiet mill-azjendi agrikoli mhumiex qed jonqsu", il-PAK ma naqqsitx l-emissjonijiet tal-bhejjem, li l-emissjonijiet mill-fertilizzanti u mid-demel fuq il-ħamrija qed jiżdiedu, li l-miżuri tal-PAK ma wasslux għal żieda ġenerali fil-kontenut tal-karbonju maħżun fil-ħamrija u fil-pjanti, u li l-bidliet għall-PAK fil-perjodu 2014-2020 ma kinux jirriflettu l-ambizzjoni klimatika l-ġdida tagħha;

146. Jiddispjaċih li, skont is-sejbiet tal-Qorti fir-Rapport Speċjali tagħha 20/2021 intitolat "L-użu sostenibbli tal-ilma fl-agrikoltura: huwa aktar probabbli li l-fondi tal-PAK jippromwovu użu akbar tal-ilma milli użu aktar effiċjenti", il-pagamenti diretti tal-PAK ma jħeġġux b'mod sinifikanti l-użu effiċjenti tal-ilma, u li l-fondi għall-iżvilupp rurali u l-miżuri tas-suq ma jippromovux b'mod sinifikanti l-użu sostenibbli tal-ilma;

147. Jinnota bi tħassib li, skont ir-Rapport Speċjali tal-Qorti 13/2020 "Bijodiversità agrikola: il-kontribuzzjoni mill-PAK ma waqqfitx it-tnaqqis", hemm nuqqasijiet fit-tfassil tal-istrateġija tal-UE għall-bijodiversità, fil-koordinament tagħha mal-PAK u fil-monitoraġġ tagħha; jiddispjaċih li l-Qorti kkonkludiet li l-biċċa l-kbira tal-finanzjament tal-PAK ma tantx għandu impatt pożittiv fuq il-bijodiversità;

148. Ifakkar fl-importanza ta' allokazzjoni ġusta tal-PAK, li minn naħa waħda għandha tevita kwalunkwe użu ħażin tal-fondi b'mod partikolari minn individwi politiċi prominenti sinjuri, eliti u konglomerati kbar, u min-naħa l-oħra għandha tikkonċentra fuq bdiewa attivi; jirrimarka li l-istudju (7) dwar l-implimentazzjoni tal-fondi tal-PAK żvela li l-iżborż tal-fondi agrikoli tal-Unjoni huwa kwistjoni problematika ħafna f'mill-inqas ħames Stati Membri (8) u li hemm inugwaljanza ċara bejn l-allokazzjonijiet tal-fondi għall-bdiewa l-kbar u dawk żgħar, b'vantaġġi sistemiċi għall-azjendi agrikoli l-kbar, li l-benefiċjarji tagħhom ikollhom rabtiet mill-qrib mal-partiti politiċi fil-gvern jew ikunu huma stess membri ta' dawn il-partiti f'pajjiżhom (9);

149. Jinnota bi tħassib li l-Qorti sabet li l-informazzjoni dwar il-prestazzjoni tal-Kummissjoni tikkonċentra fuq l-inputs, l-outputs u l-kontribuzzjoni finanzjarja aktar milli fuq ir-riżultati; jilqa' l-fatt li l-vijabbiltà ekonomika tas-sajd qed tiżdied; jiddispjaċih li d-data dwar l-akkwakultura hija inqas konklużiva;

150. Jieħu nota li l-Kummissjoni tirrapporta dwar l-infiq tal-FEMS għall-objettivi ambjentali; jiddispjaċih li r-rabta bejn dan u l-indikaturi ambjentali ewlenin mhijiex definita sew; jiddispjaċih li l-objettiv ta' konservazzjoni tal-Politika Komuni tas-Sajd (PKS) x'aktarx ma jintlaħaqx;

151. Jieħu nota li, sa tmiem l-2020, il-fondi SIE appoġġjaw aktar minn 2 miljun proġett fis-settur agrikolu u fiż-żoni rurali u kko